CELEX: 52011PC0862
Language: hu
Date: 2011-12-07
Title: Javaslat AZ EURÓPAI PARLAMENT ÉS A TANÁCS RENDELETE az európai szociális vállalkozási alapokról

|
			
		
		
		52011PC0862
		
			Javaslat AZ EURÓPAI PARLAMENT ÉS A TANÁCS RENDELETE az európai szociális vállalkozási alapokról /* COM/2011/0862 végleges - 2011/0418 (COD) */
			
				
		
		
			
			   	INDOKOLÁS

1.                      
A JAVASLAT HÁTTERE

A javaslat alapvető célja, hogy támogatást
nyújtson a szociális vállalkozások piacának azáltal, hogy javítja az ilyen
vállalkozásokat célzó befektetési alapok általi forrásbevonás eredményességét. 
A szociális vállalkozások[1] az EU egyik feltörekvő ágazatát
képviselik. A szociális vállalkozások olyan szervezetek, amelyek elsősorban
társadalmi hatásokat kívánnak elérni, semmint nyereséget termelni a
részvényesek és más érdekelt felek számára. A társadalmi hatások elérése során a
szociális vállalkozások üzleti technikákat próbálnak alkalmazni – ideértve az
üzleti finanszírozást is. Ez egy új ágazat, amelyet azonban erőteljes növekedés
jellemez. A Global Entrepreneurship Monitor (Globális vállalkozói szemle)
2009-es jelentése szerint a kiválasztott uniós tagállamokban dolgozó
munkavállalók 3–7,5 %-át alkalmazták különféle formákban működő szociális
vállalkozások. 
A szociális vállalkozások szinte kivétel
nélkül kis- és középvállalkozások. A szociális vállalkozások társadalmi küldetésére
a fenntartható és inkluzív fejlődés és az EU társadalmaiban tapasztalható
szociális kihívások kezelésének középpontba helyezése jellemző: ez azt jelenti,
hogy a szociális vállalkozásokba irányuló befektetéseknek valószínűleg
pozitívabb társadalmi hatása lesz, mint a kis- és középvállalkozásokba irányuló
befektetéseknek általában. Bizonyos szervezetek, például a J. P. Morgan
becslése szerint a szociális befektetések gyors növekedésnek indulhatnak, és
100 milliárd EUR-t jelentősen meghaladó összegű piaccá fejlődhetnek, ami
egyértelműen jelzi az ebben a feltörekvő ágazatban rejlő lehetőségeket.[2]
Ezért az ágazat folyamatos növekedésének és
virágzásának szavatolása jelentős mértékben hozzájárulna az Európa 2020
stratégia célkitűzéseinek eléréséhez.
A szociális vállalkozások az őket finanszírozó
összegek jelentős hányadát támogatásokból fedezik: alapítványi, egyéni vagy a
közszférából érkező forrásokból. Mivel azonban üzleti vállalkozásokról
beszélünk, fenntartható növekedésük számos más befektetéstől és finanszírozási
forrástól függ. E tekintetben egyre nagyobb szerep jut a befektetési alapok
uniós piacának. Kialakult egy olyan befektetésialap-piac, amelynek fő
célkitűzése a szociális vállalkozásokba való befektetés. Az ilyen célzott
alapoknak a szociális befektetési alapok szélesebben értelmezett körétől való
megkülönböztetése érdekében ez a javaslat a „szociális vállalkozási alap”
kifejezéssel utal ezekre a célzott alapokra. A szociális vállalkozási alapok
bővülése hűen tükrözi azt a folyamatot, hogy egyre több befektető válik
érdekeltté – jellemzően egy szélesebb portfólió részeként – olyan
befektetésekben, amelyek a pénzügyi megtérülés helyett pozitív társadalmi
hatások elérését tűzik ki célul. 
A szabályozási és piaci hiányosságokkal
kapcsolatos bizonyítékok két olyan problémára mutatnak rá, amelyek korlátozzák
a szociális vállalkozási alapok növekedését. 
Először is az uniós és nemzeti szintű
szabályozási követelmények még nincsenek úgy kialakítva, hogy előmozdítsák az
ilyen típusú alapok útján történő forrásbevonást. A határokon átívelő
forrásbevonás költséges és bonyolult, mert a külföldi „zártkörű kibocsátásra[3]” vonatkozó nemzeti
szabályozások nem egységesek. A „zártkörű kibocsátásokkal” kapcsolatos, a
befektetői csoportok kiválasztására vonatkozó sokféle nemzeti szabály betartása
növeli ezen alapok tőkeköltségét. Ezenkívül a szociális vállalkozási alapok nem
minden tagállamban virágoznak, hanem jelenleg még földrajzilag egyenlőtlenül
oszlanak el.
A tagállamokkal folytatott konzultáció alapján
nyilvánvaló, hogy az ilyen szociális vállalkozási alapokra a legtöbb esetben a
zártkörű kibocsátást szabályozó általános nemzeti szabályok vagy olyan
speciális törvényi rendelkezések vonatkoznak, amelyeket a kockázati tőkére vagy
a magántőkére vonatkozóan vezettek be. A tagállamok kisebb hányadában léteznek
speciális szabályok a szociális befektetési alapok olyan szélesebb
kategóriájára, amely a lakossági befektetők előtt is nyitva áll. Ezek a
szélesebb bázisú szociális befektetési alapok nem feltétlenül kizárólag szociális
vállalkozásokat céloznak meg befektetéseikkel. A hatásvizsgálat eredményei
szerint a szociális vállalkozási alapokra vonatkozó eltérő, és az igényeikhez
nem igazodó nemzeti szabályozások költségeket rónak az ilyen alapokra, és
csökkentik annak lehetőségét, hogy hatékonyan igénybe tudják venni a
tőkepiacokat. A szociális befektetési stratégiákhoz fűződő erős befektetői
érdekek ellenére ezek a szabályozási terhek akadályozzák a hatékonyan
méretezett szociális vállalkozási alapok létrejöttét (az átlagos szociális
vállalkozási alap által kezelt eszközérték ritkán haladja meg a 20 millió
EUR-t). 
Másodszor, a szociális vállalkozási alapok
potenciális befektetői különböző szociális befektetési ajánlatok széles
skálájával, a szociális befektetésekre vonatkozó különböző szintű
információkkal, a szociális gazdasági társaságok kiválasztásával vagy
szűrésével kapcsolatos problémákkal, illetve a szociális befektetések
társadalmi teljesítményének különböző mérési módszereivel szembesülnek. Maguk
az alapok és az általuk megcélzott szociális vállalkozások számára költségek
merülhetnek fel az egymást átfedő vagy egymással versengő önszabályozó
intézkedések kapcsán is a fent említett területeken. Mindez aláássa a
befektetők bizalmát.
Ezek a nehézségek akadályozzák a szociális
vállalkozási alapokba – és ezáltal magukba a szociális gazdasági társaságokba –
irányuló tőke hatékony áramlását, és gátat szabnak annak, hogy ezen a területen
egységes befektetési piac jöjjön létre. 
A fennálló körülményekre való tekintettel a
Bizottság az egységes piaci intézkedéscsomagban[4]
(SMA) egy egész sor olyan intézkedést hozott, amelyek biztosíthatják az EU
szociális vállalkozásainak virágzását, többek között a finanszírozási
hiányosságok orvoslásával. A szociális vállalkozási alapok európai
keretrendszerére vonatkozó jelen javaslat olyan kezdeményezés, amely ezt a célt
szolgálja; és a Bizottságnak az ágazat problémáinak szélesebb körű kezelését
célzó, a szociális vállalkozásokért indított kezdeményezésének (COM(2011)
682/2) részét képezi.
A javasolt rendelet célja olyan jogi
keretrendszer létrehozása, amely igazodik a szociális gazdasági társaságok, az
ilyen társaságokat finanszírozni kívánó befektetők és a két fél közötti
közvetítésre vállalkozó speciális befektetési alapok igényeihez.
Egyértelműsíteni kívánja a szociális vállalkozási alapokat az alternatív
befektetési alapok szélesebb körű kategóriájától megkülönböztető jellemzőket. A
szociális vállalkozási alapok javasolt európai keretrendszere szerint csak az
említett jellemzőkkel rendelkező alapok jogosultak forrásbevonási
tevékenységre. 
A javasolt rendelet ezeket a problémákat
kezeli. A rendelet egységes követelményeket vezet be az „európai szociális
vállalkozási alap” megnevezés alatt működő kollektív befektetői vállalkozások
alapkezelői számára. A rendelet követelményeket határoz meg a befektetési
portfolióra, a befektetési módszerekre és azokra a finanszírozható
vállalkozásokra vonatkozóan, amelyeket a minősített szociális vállalkozói
alapok megcélozhatnak. A rendelet továbbá egységes szabályokat vezet be arra
vonatkozóan, hogy a minősített szociális vállalkozói alapok a befektetők mely
kategóriát célozhatják meg, valamint a minősített alapokat forgalmazó
alapkezelők belső szervezeti felépítését illetően. Mivel az „európai szociális
vállalkozási alap” megnevezés alatt működő kollektív befektetői vállalkozások
alapkezelőire vonatkozó alapvető szabályok azonosak lesznek az egész Európai
Unióban, az alapkezelők élvezhetik az egységes nyilvántartásba vételi
követelmények és az egész Európai Unióra érvényes útlevél előnyeit, ami
elősegíti az egyenlő feltételek megteremtését a szociális vállalkozások
finanszírozási piacának valamennyi résztvevője számára. 
Az európai szociális vállalkozási alapokról
szóló javasolt rendelet kiegészíti a kockázatitőke-alapokról szóló javasolt
rendeletet […]. A két javaslat különböző célok megvalósítására irányul, és ha
elfogadják őket, a két rendelet egymás mellett fog létezni, mint két, egymástól
kölcsönösen függő önálló jogi aktus. 
A kockázatitőke-alapok kis- és közepes vállalkozásoknak
nyújtanak sajáttőke-finanszírozást, de jellemzően nem érik el a kezelésükben
lévő eszközökre vonatkozó azon küszöbértéket, amely az
alternatívbefektetésialap-kezelőkről szóló 2011/61/EU irányelv alapján a nagy
alapkezelők számára elérhető útlevélhez szükséges. Bár a szociális
vállalkozások egyúttal kis- vagy közepes vállalkozások is, és a szociális
vállalkozásokat célzó alapok is a 2011/61/EU irányelv szerinti, a kezelt
eszközökre vonatkozó küszöbérték alatt működnek, az európai szociális vállalkozási
alapokról szóló rendeletben javasolt elfogadható finanszírozási eszközök
skálája túlmutat a sajáttőke-finanszírozáson – ami a technológiai ágazatban az
induló vállalkozások jellemző eszköze. A sajáttőke-finanszírozáson kívül a
szociális gazdasági társaságoknak más finanszírozási formák is rendelkezésére
állnak, ötvözve egymással az állami és a magánszektorból történő
finanszírozást, a hitelviszonyt megtestesítő eszközöket és a kisösszegű
kölcsönöket. Ezért a szociális vállalkozási alapokra vonatkozóan javasolt
szabályok a kockázatitőke-alapok rendelkezésére álló minősített befektetési
eszközöknél bővebb eszközkör alkalmazását teszik lehetővé. 
Ezen túlmenően a szociális vállalkozásokba
irányuló befektetések által felvetett átláthatósági kérdések eltérnek a
kockázati tőke területén előírt jelentéstételi kötelezettségektől: a szociális
vállalkozásokba irányuló befektetések célja valamilyen „társadalmi haszon” vagy
pozitív társadalmi hatás. A javasolt szabályok külön részekben foglalkoznak a
társadalmi hatásokra vonatkozó információkkal, azok mérésével, illetve az
elérésüket elősegítő stratégiákkal. 
Mindezek miatt az a megoldás tűnik
célravezetőnek, hogy a kockázati tőkéhez és a szociális vállalkozásokhoz két
külön uniós keretrendszer jöjjön létre, amelyek egymás mellett, önállóan
működnének. 
További feladat annak biztosítása, hogy az e
rendelet által az európai szociális vállalkozási alapkezelőkre ruházott jogok
érvényesülését és az európai szociális vállalkozási alapok működését ne
hátráltassák adózási akadályok. A megfelelő adózási szabályok –bár függetlenek
e rendelettől – annak mégis fontos kiegészítői, és elősegítik, hogy az Európai
Unión belül kialakuljon az európai szociális vállalkozási alapok működőképes
piaca. E megoldások hatékony tőkeáramlást biztosítanának az európai szociális
vállalkozási alapokhoz, és végső soron azokhoz a minősített
portfólióvállalkozásokhoz, amelyekbe az alapok befektetnek. 

2.                      
AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK
EREDMÉNYEI
2.1.                
Konzultáció az érdekelt felekkel

2011. július 13-án a Bizottság szolgálatai
nyilvános konzultációt indítottak azokról a lehetséges intézkedésekről, amelyek
a szociális vállalkozások finanszírozási eszközökhöz való hozzáférésének
befektetési alapok útján történő javításához szükségesek; a konzultáció 2011.
szeptember 14-én zárult le.[5]
Összesen 67 vélemény érkezett, amelyek a következő webhelyen tekinthetők meg:
http://ec.europa.eu/internal_market/consultations/2011/social_investment_funds_en.htm.
Ezenkívül konzultációra került sor a
szabályozó és felügyeleti hatóságokkal is az európai értékpapír-bizottságon
(ESC) keresztül, többek között egy olyan kérdőív formájában, amely a szociális
befektetési alapok aktuális nemzeti rendszereire vonatkozóan tartalmazott
kérdéseket, ideértve a szociális vállalkozási alapokat is.
Ez a szélesebb körű bizottsági munka és az
egységes piaci intézkedéscsomagról folytatott konzultáció részét képezi, amelynek
során a konzultációba bevont érdekelt felekkel és résztvevőkkel meghatározásra
és kifejtésre került a szociális vállalkozások szerepe és finanszírozása is.
Ezt követően a Bizottság a szociális vállalkozások témában önálló
kezdeményezést indított, amely további lehetőséget biztosított az érdekelt
felekkel való eszmecserére, egyebek mellett a 2011. májusi workshop keretében. 

2.2.                
Hatásvizsgálat

A Bizottság a „jobb szabályozás” elvével
összhangban elvégezte a lehetséges különféle szakpolitikai alternatívák
hatásvizsgálatát. 
Az elemzés két fő problémaforrást tárt fel:
egyrészt a szociális gazdasági társaságokkal kapcsolatban a befektetők
rendelkezésére bocsátott információk, a szociális vállalkozási alapok által
folytatott befektetési politikák és szűrési eljárások, valamint a társadalmi
hatások mérése nem kielégítő vagy a bemutatása nem összehasonlítható módon
történik. Másrészt a szociális vállalkozásokba irányuló befektetésekre
specializálódó szervezetek forrásbevonásának szabályozási megközelítései nincsenek
kellőképpen hozzáigazítva a szociális vállalkozási alapok specifikus
igényeihez. 
Egyrészt a piaci szereplők nem bíznak a
rendelkezésre álló információkban, nem tudják megfelelően azonosítani a
szociális vállalkozásokat célzó alapokat, és nem biztosak az ilyen alapokba
történő befektetések útján elérhető társadalmi hatásban. A második probléma a
szabályozási hiányosságokkal kapcsolatos: a nyílt piacokon kívüli
forrásbevonást (zártkörű kibocsátások) szabályozó nemzeti rendszerek nem
egységesek és nincsenek kellőképpen összehangolva a szociális vállalkozási
alapok és azok alapkezelőinek igényeivel. Ennek eredményeképpen a határokon
átívelő forrásbevonás bonyolult, és arra a szabályozások sokfélesége jellemző.
Egységes uniós szintű szabályok híján a szociális vállalkozási alapok
társadalmi célú forrásbevonása valószínűleg nemzeti keretek között marad.
Ebből adódóan az elemzés három fő célkitűzést
határoz meg: a szociális vállalkozásokat célzó befektetési alapok
egyértelműségének és összehasonlíthatóságának javítása; a társadalmi hatások
értékelésére és elemzésére szolgáló eszközök tökéletesítése; valamint
Unió-szerte a szociális vállalkozási alapok igényeinek jobb megjelenítése az
ilyen alapokra vonatkozó szabályokban.
Ezen célkitűzések fényében számos lehetőség
vizsgálatára került sor. 
A szociális vállalkozási alapok
egyértelműségének és összehasonlíthatóságának javítása terén a hatásvizsgálat
különféle lehetőségeket tár fel az átláthatóság növelésére önszabályozással
(magatartási szabályok), illetve a szabálykövetés érdekében harmonizált és
kötelező intézkedésekkel együtt járó uniós címke létrehozásával. A társadalmi
hatások értékelésére és elemzésére szolgáló eszközök tökéletesítése terén is
különböző lehetőségek értékelésére került sor az eszmecserét elősegítő, az
érdekelt felek részvételével zajló fórumok létrehozásától az ilyen értékelő
eszközök uniós szintű harmonizálási módjait vizsgáló további tanulmányok
kidolgozásának elindításáig. Az ilyen alapok általi, határokon átívelő
forrásbevonás és a külföldi zártkörű kibocsátásokra vonatkozó szabályozási
környezet javítása kapcsán felmerülő lehetőségek a zártkörű kibocsátásokra
vonatkozó nemzeti szabályok kölcsönös elismerésétől a szociális vállalkozási
alapok általi forrásbevonás kockázatitőke‑szabályokkal való elősegítésén és az
ilyen alapokat szolgáló testre szabott forrásbevonási rendszer felállításán
keresztül az ilyen alapok önálló európai befektetésialap‑keretrendszerének
létrehozásáig terjedtek. 
A hatásvizsgálat eredményei szerint önálló
keretrendszer szükséges az alapok és a rájuk vonatkozó szabályok definiálásához
a nemzeti és a határokon átívelő forrásbevonás elősegítése érdekében, többek
között a szociális vállalkozási alapok erős átláthatósági intézkedésekkel
támogatott európai „márkájának” létrehozásával.
A hatásvizsgálat értékelte az egyes
lehetőségek következményeit, egyebek mellett az alapkezelő ágazatot, a
befektetőket, a szociális vállalkozásokat, a társadalmat, a felügyeleti
hatóságokat és más érdekelt feleket érintő előnyöket és költségeket. A
támogatott megoldásnak a lehető leghatékonyabb eszközt kellett biztosítania a
feltárt problémák kezeléséhez, miközben arányosnak kellett lennie az új
keretrendszerrel élni kívánó szervezetek szabálykövetési költségei
tekintetében.
A hatásvizsgálati jelentésben figyelembe
vételre kerültek a hatásvizsgálati testület 2011. november 18-i véleményében
tett észrevételek. A hatásvizsgálat szélesebb körben tisztázta a kezdeményezés
lényegét azáltal, hogy bemutatta, miként állnak össze koherens stratégiává a Bizottság
szociális vállalkozások terén indított különféle kezdeményezései. Árnyaltabb
lett a problémák elemzése, például világosabbá vált, hogy miért nem alkalmas a
kockázatitőke-alapokkal kapcsolatos kezdeményezés a szociális vállalkozási
alapok problémáinak kezelésére. Egyértelműbbé tette a különböző feltárt
lehetőségekhez kapcsolódó beavatkozási logikát és e lehetőségek elemzését,
különösen a befektetők lehetséges csoportjait illetően. A jelenleg tervbe vett
és az esetlegesen később szükségessé váló intézkedések tartalma egyértelműbben
meghatározásra került. Pontosabb lett a hatások értékelése, többek között az
intézkedések egymástól való függőségének a várható eredményességük tekintetében
történő vizsgálatával. Végezetül egyértelműbbé vált a nyomon követéssel és a
megfeleléssel kapcsolatos témák ismertetése.

3.                      
A JAVASLAT JOGI ELEMEI
3.1.                
Jogalap

A javaslat az EUMSZ. 114. cikkén alapul, amely
az érintett terület tekintetében a legmegfelelőbb jogalap. A javaslat
legfontosabb célja az „európai szociális vállalkozási alap” megnevezés alatt
folytatott forgalmazói tevékenység megbízhatóságának és jogbiztonságának
javítása. E cél elérése érdekében a javaslat egységes normákat vezet be az
„európai szociális vállalkozási alapok” portfóliójának összetételére, az
elfogadható befektetési eszközökre, valamint az ilyen megnevezés alatt működő
kollektív befektetési alapok általi finanszírozásra alkalmas befektetési
célokra vonatkozóan. A javaslat szabályokat vezet be azokra a befektetői
csoportokra vonatkozóan is, amelyek elfogadhatóak az ilyen befektetési alapokba
történő befektetés szempontjából. 
A rendelet tűnik a legmegfelelőbb jogi
eszköznek arra, hogy a szociális gazdasági társaságok forrásbevonási piacának
valamennyi résztvevőjére – a befektetőkre, a szociális vállalkozási alapokra és
a szociális vállalkozási tőkével finanszírozott céltársaságokra – érvényes
egységes követelmények kerüljenek bevezetésre. Ugyancsak a rendelet tűnik a
legmegfelelőbb jogi eszköznek arra, hogy egységes szabályokat vezessen be a
szociális vállalkozási alapokba befektetők és az „európai szociális vállalkozási
alap” megnevezés használatára jogosultak lehetséges körére, és arra
vonatkozóan, hogy milyen típusú vállalkozásokat finanszírozhatnak az ilyen
minősített alapok. Végezetül, a rendelet tűnik a legmegfelelőbb eszköznek annak
biztosítására, hogy valamennyi résztvevőre egységes követelmények vonatkozzanak
az „európai szociális vállalkozási alapok” jegyzése, valamint az ilyen alapok
által követett stratégiák és alkalmazott befektetési eszközök tekintetében. 
Ezen túlmenően e rendelet célkitűzései
magukban foglalják a társadalmi hatásokkal kapcsolatos átláthatóságra vonatkozó
egységes követelményeket is, például a jelentéskészítés és a társadalmi
teljesítmény mérése tekintetében. Ebből a célból egységes követelményekre van
szükség ezen a területen, pl. a társadalmi teljesítmény bemutatásának módját
illetően. Ha az említett követelmények szabványosítását célzó pontos
intézkedések megtételét a tagállamok nemzeti törvényhozására bíznánk, az azzal
a kockázattal járna, hogy az egyes tagállamok más-más követelményrendszert
írnának elő. Ez eltérő normákhoz vezetne egy olyan területen, amely
kulcsfontosságú a szociális vállalkozásokat célzó befektetési alapok piacának
további fejlődése szempontjából. Az eltérő normák nem egyeztethetők össze a
piacba vetett befektetői bizalom megteremtését célzó szándékkal. Ezért a
befektetők bizalmának fokozása érdekében szavatolni kell, hogy az alapkezelők
azonos szabályok szerint működnek ezen a kulcsfontosságú területen.

3.2.                
Szubszidiaritás és arányosság

A javaslat lényegi célja, hogy létrejöjjön az
„európai szociális vállalkozási alapok” forgalmazásának megbízható, biztonságos
és jogi szempontból stabil üzleti környezete. Ezért az ilyen alapok
leglényegesebb jellemzőinek meghatározását a portfólió-összetétel, a
befektetési eszközök, a befektetési célok és az elfogadható befektetői
csoportok tekintetében nem szabad a tagállamok saját döntési hatáskörében
hagyni, mert ennek következtében e meghatározó követelményeket Európai Unió-szerte
eltérően és nem következetes módon alkalmaznák. Az egységes meghatározásoknak
és működési követelményeknek ezért központi szerepet kell játszaniuk az Európai
Unió ilyen alapjai és ezek alapkezelői európai piacára vonatkozó közös
szabályok megállapításában. Ezen túlmenően az ezen a piacon az „európai
szociális vállalkozási alap” megnevezéssel működő valamennyi kollektív
befektetésialap‑kezelőre ugyanazon szervezeti felépítési, üzletviteli és
átláthatósági előírásoknak kell vonatkozniuk. 
Az „európai szociális vállalkozási alapok”
alapkezelőinek nyilvántartását és felügyeletét illetően a javaslat célja, hogy
egyensúlyt találjon a hatékony felügyelet szükségessége, az EÉPH koordinátori
szerepe, és azon országok illetékes nemzeti hatóságainak érdekei között, amely
országokban az ilyen alapokat létrehozták, illetve amelyekben azokat az
elfogadható befektetői csoportok részére értékesítésre kínálják. A
problémamentes felügyeleti folyamat kialakítása érdekében a minősített „európai
szociális vállalkozási alap” alapkezelőjének székhelye szerinti tagállam
illetékes hatósága ellenőrzi a kérvényező alapkezelő által benyújtott
nyilvántartásba vételi dokumentumokat, és miután megállapította, hogy a
kérvényező kellő garanciákat nyújt arra, hogy meg tud felelni a rendelet
előírásainak, nyilvántartásba veszi a kérvényezőt. A nyilvántartásba vett
alapkezelő felügyelete során az alapkezelőt nyilvántartásba vevő illetékes
hatóság együttműködik azoknak a tagállamoknak az illetékes hatóságaival,
amelyekben a minősített alapot forgalmazzák. Az EÉPH központi adatbázist tart
fenn, amelyben szerepel az összes olyan nyilvántartásba vett alapkezelő, amely
jogosult az európai szociális vállalkozási alap megnevezés használatára.
Ami az arányosságot illeti, a javaslat
megtalálja a megfelelő egyensúlyt a szociális vállalkozási alapok hatékonyabb
piacának létrehozására irányuló közösségi érdek, valamint a javasolt
intézkedések költséghatékonysága között. Az egyszerű nyilvántartásba vételi
rendszer kialakításával a javaslat teljes mértékben figyelembe vette az
„európai szociális vállalkozási alap” megnevezés használatával kapcsolatos
biztonság és megbízhatóság, valamint a piac hatékony működése és annak
különböző szereplőire háruló költségek közötti egyensúly megteremtésének
szükségességét. 

3.3.                
Megfelelés az EUMSZ 290. és 291. cikkének

A Bizottság 2009. szeptember 23-án
rendeletjavaslatokat fogadott el az EBH, az EBFH, valamint az EÉPH
létrehozásáról. Ezzel kapcsolatban a Bizottság emlékeztetni kíván az európai
felügyeleti hatóságokat létrehozó rendeletek elfogadásakor az EUMSZ 290. és
291. cikkével összefüggésben tett nyilatkozatokra, amelyek szerint: „A
szabályozási standardok elfogadására vonatkozó eljárások tekintetében a
Bizottság hangsúlyozza a pénzügyi szolgáltatási ágazatnak a Lámfalussy-rendszerből
eredő egyedi jellegét, amelyet az EUMSZ-hez csatolt 39. nyilatkozat is
kifejezetten elismer. A Bizottság azonban súlyos kétségeinek ad hangot azzal
kapcsolatban, hogy a felhatalmazáson alapuló jogi aktusok és a végrehajtási
intézkedések elfogadásakor betöltött szerepének a korlátozása összhangban van-e
az EUMSZ 290. és 291. cikkével.”

3.4.                
A javaslat bemutatása

1. cikk: A rendelet tárgya
Az 1. cikk
felvázolja a tervezett rendelet tárgyát. Nyilvánvalóvá teszi, hogy az „európai
szociális vállalkozási alap” megnevezést kizárólag azok az alapkezelők
használhatják, amelyek megfelelnek az alapjaik Európai Unióban történő
forgalmazására vonatkozó egységes minőségi kritériumoknak. E tekintetben az 1.
cikk azt a célt hangsúlyozza, hogy egységesen kell értelmezni az európai
szociális vállalkozási alap fogalmát. Az egységes értelmezésre azért van
szükség, hogy az ilyen alapok forgalmazása az Európai Unió egész területén
problémamentesen történjék.
2. cikk - Alkalmazási kör
A 2. cikk előírja,
hogy ez a rendelet a rendelet 3. cikke (1) bekezdésének b) pontja szerinti, az
Unióban székhellyel rendelkező olyan kollektív befektetési vállalkozások
alapkezelőire vonatkozik, amelyeket a 2011/61/EU irányelv 3. cikke (3)
bekezdésének a) pontjával összhangban a székhely szerinti tagállam illetékes
hatóságánál nyilvántartásba kell venni, feltéve, hogy olyan európai szociális
vállalkozási alapok portfólióit kezelik, amelyek összesített eszközértéke nem
haladja meg az 500 millió EUR küszöbértéket.
3. cikk - Fogalommeghatározások
A 3. cikk azokat
az alapvető fogalommeghatározásokat tartalmazza, amelyek körvonalazzák a
javasolt rendelet alkalmazási körét. Olyan alapvető fogalmakat határoz meg,
mint például maga az európai szociális vállalkozási alap, az európai szociális
vállalkozási alapkezelő, a minősített befektetési eszközök és a minősített
befektetési célok. E fogalommeghatározások célja, alapjában véve az európai
szociális vállalkozási alapok világos elhatárolása az olyan egyéb alapoktól,
amelyek hasonló befektetési stratégiákat követnek, de nem céloznak meg
szociális gazdasági társaságokat. 
Az e rendelet szerinti alapok pontos körülírásának céljával összhangban
a 3. cikk (1) bekezdésének a) pontja kimondja, hogy az európai szociális
vállalkozási alap olyan alap, amely összesített tőke-hozzájárulásainak és le
nem hívott tőkéjének legalább 70%-át minősített portfólióvállalkozásokba
fekteti. Ez azt jelenti, hogy például a befektetőkkel történt megállapodás
alapján az európai szociális vállalkozási alapokra terhelendő működési
költségeket tőke-hozzájárulás fennmaradó 30 százalékából kell fedezni. 
E rendelet tekintetbe veszi a szociális gazdasági társaságok speciális
jellemzőit is. A szociális gazdasági társaságok elsődleges célja a pozitív
társadalmi hatás elérése. Ezért a rendelet előírja, hogy a minősített
portfólióvállalkozásoknak mérhető és pozitív társadalmi hatást kell
kifejteniük, nyereségüket elsődleges célkitűzésük elérésére kell
felhasználniuk, továbbá elszámoltatható és átlátható módon kell irányítani
őket. A 3. cikk meghatározza azokat a szabályokat és eljárásokat is, amelyeket
olyan körülmények között kell követni, amikor a minősített portfólióvállalkozás
fel kívánja osztani nyeresége egy részét tulajdonosai és részvényesei között. A
preambulumban leírtaknak megfelelően az ilyen jellegű nyereségfelosztás nem
lehet ellentétes a vállalkozás elsődleges célkitűzésének teljesítésével. 
Az elfogadható befektetési eszközök az ilyen
vállalkozások finanszírozási igényeinek figyelembevételével kerültek
meghatározásra. Ide tartoznak a sajáttőke-eszközök, a hitelviszonyt
megtestesítő eszközök, a más európai szociális vállalkozási alapokba irányuló
befektetések, valamint a hosszú- és középtávú kölcsönök. 
4. cikk - Az „európai szociális
vállalkozási alap” megnevezés használata 
A 4. cikk kimondja
azt az alapvető elvet, amely szerint kizárólag az e rendeletben lefektetett
egységes kritériumoknak megfelelő alapok jogosultak az „európai szociális
vállalkozási alap” megnevezés használatára az európai szociális vállalkozási
alapoknak az Európai Unióban történő forgalmazásához. 
5. cikk - Portfólió-összetétel
Az 5. cikk
részletesen rendelkezik az európai szociális vállalkozási alapokat jellemző
portfólió-összetételre vonatkozóan. E tekintetben az 5. cikk egységes
szabályokat határoz meg az európai szociális vállalkozási alapok befektetési
céljaira, az alkalmazható befektetési eszközökre, és azokra a limitekre
vonatkozóan, amelyekkel a szociális vállalkozási alapok alapkezelői növelhetik
kockázati kitettségüket. Annak érdekében, hogy az európai szociális
vállalkozási alapok bizonyos fokú befektetési és likviditáskezelési
rugalmasságot élvezhessenek, a rendelet további olyan befektetéseket engedélyez
az összesített tőke-hozzájárulás és a le nem hívott tőkebefektetések 30
százalékát meg nem haladó maximális küszöbértékig, amelyek nem minősülnek
minősített befektetésnek.
6. cikk ­ Elfogadható befektetők
A 6. cikk
részletes előírásokat tartalmaz az olyan befektetőkre vonatkozóan, amelyek
elfogadhatók a szociális vállalkozási alapokba történő befektetés szempontjából:
e cikk szerint európai szociális vállalkozási alapokat csak a 2004/39/EK
irányelv szerint szakmai befektetőként elismert befektetők számára lehet
forgalmazni. Egyéb befektetők – például egyes magas tőkefedezettel rendelkező
magánszemélyek – számára történő forgalmazás csak abban az esetben megengedett,
ha azok legalább minimum100 000 EUR összegű befektetésre kötelezik el
magukat az alap részére, és ha az alap kezelője meghatározott eljárások
alkalmazásával a kellő mértékben meggyőződik arról, hogy a szóban forgó egyéb
befektetők képesek saját befektetési döntést hozni, és tudatában vannak a
fennálló kockázatoknak. 
7. cikk ­ Magatartási szabályzat 
A 7. cikk
tartalmazza az európai szociális vállalkozási alapok alapkezelőinek
magatartására, nevezetesen a tevékenységeik folytatása és a befektetőkkel való
kapcsolattartás során tanúsítandó magatartására vonatkozó fő elveket. 
8. cikk ­ Összeférhetetlenség 
A 8. cikk az
összeférhetetlenségi helyzeteknek a szociális vállalkozási alapok alapkezelői
részéről történő kezelésére vonatkozó szabályokat tartalmazza. E szabályok
értelmében az alapkezelőnek szervezeti és adminisztratív szempontból
felkészültnek kell lennie az összeférhetetlenségi helyzetek megfelelő
kezelésére. 
9. cikk - A pozitív társadalmi hatások
mérése
A 9. cikk előírja,
hogy az európai szociális vállalkozási alapkezelőknek megfelelő eljárásokkal
kell rendelkezniük a minősített portfólióvállalkozások által elérendő pozitív
társadalmi hatások mérésére és nyomon követésére. 
10. cikk - Szervezeti követelmények
A 10. cikk
előírja, hogy a szociális vállalkozási alapok alapkezelőinek rendelkezniük kell
a szociális vállalkozási alapok megfelelő kezeléséhez szükséges emberi és
technikai erőforrásokkal, valamint elegendő saját forrással. 
11. cikk ­ Értékelés 
A 11. cikk az
európai szociális vállalkozási alapok eszközeinek értékelésével foglalkozik. Az
erre vonatkozó szabályokat az egyes európai szociális vállalkozási alapok
kötelező dokumentumaiban kell meghatározni.
12. cikk - Éves jelentések 
A 12. cikk az
európai szociális vállalkozási alapkezelők által az alapjaikra vonatkozóan
elkészítendő éves jelentésekre érvényes szabályokat tartalmazza. Az éves
jelentés ismerteti az alap portfóliójának összetételét, és az alapnak az eltelt
évben folytatott tevékenységét. Ezen kívül közzéteszi az alap befektetési
politikája révén elért társadalmi hatással kapcsolatos információkat.
13. cikk ­ A befektetők tájékoztatása
A 13. cikk a
szociális vállalkozási alapokkal kapcsolatban az alapkezelők által a befektetők
számára teljesítendő legfontosabb tájékoztatási kötelezettségeket tartalmazza.
Ezek az előírások az európai szociális vállalkozási alapok befektetési
stratégiájával és célkitűzéseivel, a költségekkel és a kapcsolódó díjakkal,
valamint az európai szociális vállalkozási alap által ajánlott befektetés
kockázat/nyereség profiljával kapcsolatos, a szerződéskötés előtti általános
tájékoztatási kötelezettségeket állapítják meg. Ismertetik továbbá a szociális vállalkozási
alap alapkezelőjét illető díjazás kiszámításának módját is. Ugyanakkor e
követelmények célja, hogy biztosítsák az európai szociális vállalkozási alapok
sajátos jellegéhez kapcsolódó átláthatóságot, különösen a befektetési politika
révén elérendő pozitív társadalmi eredmények tekintetében. 
14. cikk ­ Felügyelet 
A 14. cikk azt
hivatott biztosítani, hogy a székhely szerinti tagállam illetékes hatósága el
tudja látni az európai szociális vállalkozási alapkezelő feletti felügyeletet a
rendeletben meghatározott egységes követelményeknek való megfelelés tekintetében;
az európai szociális vállalkozási alapkezelő köteles tájékoztatni az illetékes
hatóságot arról a szándékáról, hogy „európai szociális vállalkozási alap”
megnevezés alatt európai szociális vállalkozási alapot kíván forgalmazni. Ezen
kívül az alapkezelő köteles megadni a szükséges információkat többek között az
e rendeletnek való megfelelést biztosító intézkedésekről, és azokról az
alapokról, amelyeket forgalmazását tervezi. Ha az illetékes hatóság
meggyőződött arról, hogy valamennyi szükséges információt megkapott, és az
alapkezelő intézkedései biztosítják az e rendelet előírásainak való
megfelelést, nyilvántartásba veszi az európai szociális vállalkozási alap
alapkezelőjét. A nyilvántartásba vétel az Európai Unió egész területén érvényes
és lehetővé teszi, hogy az európai szociális vállalkozási alapkezelő az
„európai szociális vállalkozási alap” megnevezéssel európai szociális
vállalkozási alapokat forgalmazzon.
15. cikk ­ Az adatok frissítése 
A 15. cikk
szabályozza, hogy milyen körülmények fennállása esetén kell a székhely szerinti
tagállam illetékes hatóságához benyújtott adatokat frissíteni. 
16. cikk ­ Határokon átívelő értesítések
A 16. cikk
ismerteti az illetékes felügyeleti hatóságok közötti, határokon átívelő
értesítési eljárást, amelyet az európai szociális vállalkozási alapok
alapkezelőinek nyilvántartásba vétele indít el. 
17. cikk ­ Az EÉPH-adatbázis
A 17. cikk
kimondja, hogy az EÉPH feladata az Európai Unióban nyilvántartásba vett európai
szociális vállalkozási alapokat tartalmazó központi adatbázis fenntartása. 
18. cikk ­ Az illetékes hatóságok általi
felügyelet
A 18. cikk előírja, hogy a székhely szerinti
tagállam illetékes hatósága felügyeli e rendelet követelményeinek teljesülését.
19. cikk ­ A felügyeleti hatóságok jogköre
A 19. cikk
felsorolja azokat a felügyeleti jogköröket, amelyekkel az illetékes
hatóságoknak rendelkezniük kell ahhoz, hogy biztosítsák a rendeletben
meghatározott egységes kritériumoknak való megfelelést. 
20. cikk ­ Szankciók
A 20. cikk az e
rendelet előírásainak megfelelő végrehajtását biztosító szankciókra vonatkozó
rendelkezéseket tartalmaz. 
21. cikk ­ A fő rendelkezések megszegése
A 21. cikk
előírja, hogy az e rendelet fő rendelkezéseinek – például a
portfólió-összetételre, az elfogadható befektetőkre és „az európai szociális
vállalkozási alap” megnevezés használatára vonatkozó rendelkezések –
megszegését a megnevezés használatának megtiltásával és az európai szociális
vállalkozási alap alapkezelőjének a nyilvántartásból történő törlésével kell
szankcionálni.
22. cikk ­ Felügyeleti együttműködés
A 22. cikk
tartalmazza a felügyeleti információknak a székhely szerinti és a fogadó
tagállamok illetékes hatóságai, valamint az EÉPH közötti cseréjére vonatkozó
szabályokat. 
23. cikk ­ Szakmai titoktartás
A 23. cikk tartalmazza
az összes érintett nemzeti hatóságra és az Európai Értékpapír-piaci Hatóságra
(EÉPH) vonatkozó szakmai titoktartási kötelezettség szintjére vonatkozó
előírásokat. 
24. cikk ­ Felhatalmazási feltételek
A 24. cikk azokat
a feltételeket határozza meg, amelyek fennállása esetén a Bizottság jogosult
felhatalmazáson alapuló jogi aktusokat elfogadni.
25. cikk ­
Felülvizsgálat 
A 25. cikk a
javasolt rendelet felülvizsgálatára és a Bizottság esetleges módosító
javaslataira vonatkozó kikötéseket tartalmazza. 

4.                      
KÖLTSÉGVETÉSI VONZATOK

A javaslatnak nincs költségvetési vonzata.
2011/0418 (COD)
Javaslat
AZ EURÓPAI PARLAMENT ÉS A TANÁCS
RENDELETE
az európai szociális vállalkozási alapokról
(EGT-vonatkozású szöveg)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió működéséről szóló
szerződésre, és különösen annak 114. cikkére,
tekintettel az Európai Bizottság javaslatára,
a jogalkotási aktus tervezetének a nemzeti
parlamentekhez való továbbítását követően,
tekintettel az Európai Központi Bank
véleményére,[6]
tekintettel az Európai Gazdasági és Szociális
Bizottság véleményére,[7]
a rendes jogalkotási eljárás keretében,
mivel:
(1)              
A befektetők egyre inkább társadalmi célokat
kívánnak elérni és nem csupán a pénzügyi megtérülést keresik, kialakulóban van
a szociális befektetések piaca az Unióban, amelyet részben a szociális
gazdasági társaságokat célzó befektetési alapok alkotnak. Ezek a befektetési
alapok olyan szociális gazdasági társaságoknak biztosítanak finanszírozást,
amelyek a társadalmi változások mozgatórugóiként működnek azáltal, hogy
innovatív megoldásokat biztosítanak a társadalmi problémákra és nagymértékben
hozzájárulnak az Európa 2020 stratégia célkitűzéseinek eléréséhez.
(2)              
Szükség van közös keretszabályok meghatározására az
„európai szociális vállalkozási alap” megnevezés használata, különösen az e
megnevezéssel működő alapok portfólió-összetétele, azok finanszírozható
befektetési célja, az általuk használható befektetési eszközök, valamint az
ilyen alapokba történő befektetés szempontjából az Európai Unióban egységes
szabályok szerint elfogadható befektetői csoportok vonatkozásában. Ilyen közös
keretrendszer hiányában fennáll annak kockázata, hogy a tagállamok nemzeti
szinten olyan eltérő intézkedéseket hoznak, amelyek közvetlen negatív hatást
gyakorolnak a belső piacra és akadályozzák annak megfelelő működését, mivel az
egész Európai Unióban működtetni kívánt alapokra az egyes tagállamokban
különböző szabályok lennének érvényesek. A portfólió-összetételre, a
befektetési célokra és az elfogadható befektetőkre vonatkozó eltérő minőségi
követelmények emellett eltérő befektetővédelmi szinteket eredményezhetnek,
továbbá az „európai szociális vállalkozási alapok” befektetési ügyletei
tekintetében zavaros elképzelésekhez vezethetnek. Emellett a befektetőknek
össze kell tudniuk hasonlítani a különböző európai szociális vállalkozási
alapok befektetési ügyleteit. Fel kell számolni az európai szociális vállalkozási
alapok határokon átnyúló forrásbevonási tevékenységét akadályozó jelentős
tényezőket, meg kell akadályozni az említett alapok közötti verseny torzulását,
és elejét kell venni annak, hogy a jövőben bármely olyan további tényező
léphessen fel, amely akadályozhatná az alapok forgalmazását és jelentős
mértékben torzíthatná a versenyt. Ebből következően a megfelelő jogalap az
EUMSZ-nek az Európai Unió Bírósága állandó ítélkezési gyakorlata szerint
értelmezett 114. cikke.
(3)              
Szükség van olyan rendelet elfogadására, amely az
európai szociális vállalkozási alapokra alkalmazandó egységes szabályokat
állapít meg, és valamennyi tagállamban ennek megfelelő kötelezettségeket ír elő
azokra az alapkezelőkre vonatkozóan, akik az „európai szociális vállalkozási
alap” megnevezés alatt kívánnak forrásbevonást végrehajtani az Európai Unióban.
Ezeknek a követelményeknek biztosítaniuk kell azon befektetők bizalmát, amelyek
ilyen alapokba kívánnak befektetni. 
(4)              
Az „európai szociális vállalkozási alap” megnevezés
használatára vonatkozó minőségi követelmények rendeletben történő megállapítása
biztosítaná azt, hogy a megállapított követelmények közvetlenül alkalmazandók
legyenek az olyan kollektív befektetési vállalkozásokra, amelyek e megnevezés
alatt végeznek forrásbővítést. Így egy irányelv átültetésével a nemzeti
követelmények különbözőségei megszüntethetők lennének, amely biztosítaná a
megnevezés használatának egységes feltételeit. E rendelet következtében a
szóban forgó megnevezés alatt működő kollektív befektetési vállalkozásokra az
Európai Unió egészében azonos szabályok lennének érvényesek, ami azoknak a
befektetőknek a bizalmát is növelné, amelyek szociális vállalkozásokat megcélzó
alapokba kívánnak befektetni. A rendelet csökkentené a szabályozás
bonyolultságát és az alapkezelőknek az ilyen alapokat szabályozó, gyakran
eltérő nemzeti szabályoknak való megfeleléssel járó költségeit, különösen azon
alapkezelők esetében, amelyek határokon átívelő módon kívánnak forrásbevonást
végrehajtani. A rendeleti szabályozás hozzájárul a verseny torzulásának
megakadályozásához is. 
(5)              
Az e rendelet és a kollektív befektetési
vállalkozásokra és azok alapkezelőire vonatkozó általános uniós szabályok
közötti kapcsolat tisztázása végett szükséges megállapítani, hogy ez a rendelet
kizárólag az átruházható értékpapírokkal foglalkozó kollektív befektetési
vállalkozásokra (ÁÉKBV) vonatkozó törvényi, rendeleti és közigazgatási
rendelkezések összehangolásáról szóló, 2009. július 13-i, 2009/65/EK európai
parlamenti és tanácsi irányelv[8]
1. cikke szerinti, átruházható értékpapírokkal foglalkozó kollektív befektetési
vállalkozásoktól eltérő, olyan kollektív befektetési vállalkozások
alapkezelőire alkalmazandó, amelyek székhelye az Európai Unióban található, és
az alternatívbefektetésialap-kezelőkről, valamint a 2003/41/EK és a 2009/65/EK
irányelv, továbbá az 1060/2009/EK és az 1095/2010/EU rendelet módosításáról
szóló, 2011. június 8-i, 2011/61/EU európai parlamenti és tanácsi irányelvvel összhangban a székhelyük szerinti tagállam illetékes hatósága
nyilvántartásba vette őket.[9] A rendeletet továbbá kizárólag azokra az
alapkezelőkre kell alkalmazni, amelyek olyan európai szociális vállalkozási
alapok portfólióit kezelik, amelyek összesített eszközértéke nem haladja meg az
500 millió EUR küszöbértéket. E küszöbérték számításának alkalmazhatósága
érdekében az Európai Unió működéséről szóló szerződés 290. cikke szerinti, jogi
aktusok elfogadására vonatkozó hatáskört a küszöbérték-számítás meghatározása
tekintetében a Bizottságra kell ruházni. A Bizottságnak e hatáskör
gyakorlásakor, a kollektív befektetési vállalkozásokra vonatkozó szabályok
következetességének biztosítása céljából, figyelembe kell vennie a Bizottság
által a 2011/61/EU irányelv 3. cikk (6) bekezdése a) pontjának megfelelően
elfogadott intézkedéseket.
(6)              
Ezt a rendeletet nem kell alkalmazni akkor, ha a
kollektív befektetési vállalkozás nem kívánja használni az „európai szociális
vállalkozási alap” megnevezést. Ezekben az esetekben továbbra is a meglévő
nemzeti és az általános uniós előírások érvényesek. 
(7)              
E rendelet feladata, hogy megállapítsa az európai
szociális vállalkozási alapok jellegére, nevezetesen az olyan
potfólióvállalkozásokra vonatkozó egységes szabályokat, amelyekbe az ilyen
alapok jogosultak befektetni, valamint az alkalmazandó befektetési eszközökre
vonatkozó egységes előírásokat. Az egyértelműség és a bizonyosság érdekében e
rendeletnek egységes kritériumokat kell meghatároznia arra vonatkozóan is, hogy
a szociális gazdasági társaságok mikor tekinthetők minősített
portfólióvállalkozásoknak. A szociális gazdasági társaságok elsődleges célja a
pozitív társadalmi hatás elérése, semmint a nyereségük növelése. Ezért e
rendeletnek elő kell írnia, hogy a minősített portfólióvállalkozások
tevékenységének középpontjában mérhető és pozitív társadalmi hatás elérésének
kell állnia, nyereségüket elsődleges célkitűzésük elérésére kell
felhasználniuk, továbbá elszámoltatható és átlátható módon kell irányítani
őket. Azokban a meglehetősen ritka esetekben, amelyekben egy minősített
portfólióvállalkozás fel kívánja osztani nyereségét részvényesei és
tulajdonosai között, a minősített portfólióvállalkozásnak előre meghatározott
eljárásokkal és szabályokkal kell rendelkeznie a nyereség részvényesek és
tulajdonosok közötti felosztására. Ezeknek a szabályoknak elő kell írniuk, hogy
a nyereség felosztása nem eredményezheti az elsődleges társadalmi cél
csorbulását. 
(8)              
A szociális gazdasági társaságok között számos
olyan, különböző formákban működő vállalkozás található, amely szociális
szolgáltatásokat vagy árukat kínál kiszolgáltatott és marginalizálódott
embereknek. Ilyen szolgáltatás például a lakáshoz, egészségügyi ellátáshoz
juttatás, az idős vagy fogyatékos személyek gondozása, a gyermekmegőrzés, a
foglalkoztatási és képzési szolgáltatások, valamint az önállóságvesztés
kezelése. A szociális gazdasági társaságok között olyan vállalkozások is
találhatók, amelyek árutermelési vagy szolgáltatásnyújtási módja szociális
célkitűzést szolgál, de tevékenységük nem szociális jellegű javakra vagy
szolgáltatásokra is kiterjedhet. E tevékenységek közé tartozik a különösen
hiányos képzettségük vagy kirekesztődést és marginalizálódást eredményező
szociális vagy szakmai nehézségeik miatt hátrányos helyzetű személyek
foglalkoztatás útján történő szociális és szakmai integrációja.
(9)              
Tekintettel a szociális gazdasági társaságok
specifikus finanszírozási igényeire, világosan meg kell határozni azokat az
eszköztípusokat, amelyeket az európai szociális vállalkozási alapok a
finanszírozásukhoz felhasználhatnak. Ezért e rendeletnek egységes szabályokat
kell megállapítania az európai szociális vállalkozási alapok számára az általuk
felhasználható, elfogadható befektetési eszközökre vonatkozóan, beleértve a
sajáttőke-eszközöket, a hitelviszonyt megtestesítő eszközöket, a más európai
szociális vállalkozási alapokba történő befektetéseket, valamint a hosszú és
középtávú hiteleket.
(10)          
A befektetési portfólió szükséges rugalmasságának
fenntartása érdekében az európai szociális vállalkozási alapok a minősített
befektetésektől eltérő eszközökbe is befektethetnek, de e befektetések értéke
nem haladhatja meg a rendelet által a nem minősített befektetésekre
meghatározott küszöbértéket. A rövid távú eszközöket, például a készpénzt és
pénzeszköz-egyenértékeseket nem kell figyelembe venni a rendelet által a nem
minősített befektetésekre meghatározott küszöbérték számításakor. 
(11)          
Annak érdekében, hogy az „európai szociális
vállalkozási alap” megnevezés az Európai Unió egész területén a befektetők
számára megbízható és könnyen azonosítható legyen, a rendeletben elő kell írni,
hogy az európai szociális vállalkozási alapok Európai Unióban történő
forgalmazásakor ezt a megnevezést kizárólag azok az alapkezelők használhatják,
amelyek megfelelnek az e rendeletben megállapított egységes minőségi
kritériumoknak. 
(12)          
Annak érdekében, hogy az európai szociális
vállalkozási alapok a céljuknak megfelelő, elkülönült és azonosítható profillal
rendelkezzenek, egységes szabályokat kell bevezetni az ilyen alapok
portfólió-összetételére és engedélyezett befektetési technikáira vonatkozóan. 
(13)          
Annak érdekében, hogy az európai szociális vállalkozási
alapok ne járuljanak hozzá rendszerszintű kockázatok kialakulásához, valamint
hogy az ilyen alapok befektetési tevékenységük során a minősített
portfóliótársaságok támogatására összpontosítsanak, meg kell tiltani az alap
kölcsönfelvételét vagy tőkeáttétel alkalmazását. Annak érdekében azonban, hogy
az alapok fedezni tudják azokat a rendkívüli likviditási hiányokat, amelyek a
lehívható tőkének a befektetőktől történő lehívása és az alap számláján történő
tényleges jóváírása között előfordulhatnak, a rövid távú kölcsönfelvételt meg
kell engedni.
(14)          
Annak érdekében, hogy az európai szociális vállalkozási
alapok forgalmazása olyan befektetők részére történjen, akik rendelkeznek az
ilyen alapok által hordozott kockázatok vállalásához szükséges tudással,
tapasztalattal és képességekkel, valamint az európai szociális vállalkozási
alapok iránti befektetői bizalom megtartása érdekében bizonyos biztosítékokról
kell rendelkezni. Az európai szociális vállalkozási alapokat ebből kifolyólag
általában csak szakmai ügyfelek részére, vagy a pénzügyi
eszközök piacairól, a 85/611/EGK és a 93/6/EGK tanácsi irányelv és a 2000/12/EK
európai parlamenti és tanácsi irányelv módosításáról, valamint a 93/22/EGK
tanácsi irányelv hatályon kívül helyezéséről szóló, 2004. április 21-i
2004/39/EK európai parlamenti és tanácsi irányelv értelmében szakmai ügyfélnek
tekinthető befektetők részére szabad forgalmazni.[10] Annak
érdekében azonban, hogy a szociális vállalkozási alapok befektetőinek köre
megfelelően széles legyen, kívánatos, hogy egyes más befektetők, többek között
a magas tőkefedezettel rendelkező magánszemélyek is hozzáférhessenek az ilyen
alapokhoz. Ezen egyéb befektetők tekintetében külön biztosítékokat kell
megállapítani annak biztosítása érdekében, hogy az európai szociális
vállalkozási alapokat kizárólag olyan befektetők részére forgalmazzák, amelyek
az ilyen befektetésekhez megfelelő profillal rendelkeznek. Ezek a biztosítékok
kizárják a rendszeres megtakarítási formákon keresztül történő forgalmazást.
(15)          
Annak érdekében, hogy csak azok az európai
szociális vállalkozási alapkezelők használhassák az „az európai szociális
vállalkozási alap” megnevezést, amelyek piaci viselkedésük tekintetében
teljesítik az egységes minőségi kritériumokat, a rendeletben szabályokat kell
megállapítani az üzletvitelre, valamint az európai szociális vállalkozási alap alapkezelőjének
a befektetőivel fenntartott kapcsolatára vonatkozóan. Ugyanebből az okból
kifolyólag a rendeletben meg kell határozni az összeférhetetlenségnek az
alapkezelők általi kezelésére vonatkozó egységes feltételeket is. A
szabályoknak azt is meg kell követelniük, hogy az alapkezelő rendelkezzék az
összeférhetetlenség megfelelő kezeléséhez szükséges szervezeti és
adminisztratív eszközökkel. 
(16)          
A szociális gazdasági társaságokat célzó
befektetési alapok egyik alapvető jellemzője, hogy a befektetők számára
biztosított pénzügyi megtérülés mellett pozitív társadalmi hatást is
kiváltanak, és ez megkülönbözteti őket más befektetési alapoktól. Ezért a
rendeletnek elő kell írnia, hogy az európai szociális vállalkozási
alapkezelőknek megfelelő eljárásokkal kell rendelkezniük a minősített
portfólióvállalkozásokba irányuló befektetések által elérendő pozitív
társadalmi hatások mérésére és nyomon követésére. 
(17)          
Az „európai szociális vállalkozási alap” megnevezés
integritásának biztosítása érdekében a rendeletben elő kell írni az alapkezelő
szervezeti felépítésére vonatkozó minőségi kritériumokat. Ebből kifolyólag a
rendeletben rendelkezni kell az európai szociális vállalkozási alapok
szabályszerű kezelésére szolgáló megfelelő technikai és emberi erőforrások,
valamint elegendő saját forrás meglétére vonatkozó egységes és arányos
követelményekről. 
(18)          
A befektetővédelem céljából biztosítani kell az
európai szociális vállalkozási alap eszközeinek megfelelő értékelését. Ezért az
európai szociális vállalkozási alapok kötelező dokumentumaiban meg kell
határozni az eszközértékelési szabályokat. Ezzel biztosítható az értékelés
integritása és átláthatósága.
(19)          
Annak érdekében, hogy az „európai szociális
vállalkozási alap” megnevezés alatt működő alapkezelők megfelelően számot
adjanak tevékenységükről, egységes szabályokat kell megállapítani az éves
beszámolóra vonatkozóan. 
(20)          
Annak érdekében, hogy a befektetők szemében meg
lehessen őrizni az „európai szociális vállalkozási alap” megnevezés
integritását, fontos, hogy ezt a megnevezést csak azok az alapkezelők
használhassák, amelyek a befektetési politikájuk és befektetési céljaik
tekintetében teljes mértékben átláthatóak. A rendeletben ezért egységes
szabályokat kell megállapítani az európai szociális vállalkozási alapkezelőknek
a befektetőik felé fennálló tájékoztatási kötelezettségeire vonatkozóan. E
követelmények kifejezetten a szociális gazdasági társaságokba irányuló
befektetésekre jellemző elemeket is tartalmazhatnak, hogy a tájékoztatás
tartalma következetesebb és összehasonlíthatóbb legyen. Ide tartoznak a
minősített portfólióvállalkozások befektetési célként való kiválasztása során
figyelembe vett kritériumokkal és eljárásokkal kapcsolatos információk. Ezen
információk részét képezi a befektetési politika révén elérni kívánt pozitív társadalmi
hatásra, illetve annak nyomon követésére és értékelésére vonatkozó tájékoztatás
is. Ezen túlmenően a befektetők ilyen befektetésekbe vetett bizalmának
fenntartása érdekében adatokat kell szolgáltatni az európai szociális
vállalkozási alap által nem minősített portfólióvállalkozásokba eszközölt
befektetésekről, és e vállalkozások kiválasztási módjáról is. 
(21)          
Az e rendeletben foglalt egységes követelményeknek
való megfelelés hatékony felügyeletének biztosítása érdekében a székhely
szerinti tagállam illetékes hatósága felügyeli, hogy az európai szociális
vállalkozási alapkezelők megfelelnek-e az e rendeletben meghatározott egységes
követelményeknek. Ezért az az európai szociális vállalkozási alapkezelő, aki az
alapjait az „európai szociális vállalkozási alap” megnevezés alatt kívánja
forgalmazni, köteles értesíteni szándékáról a székhelye szerinti tagállam
illetékes hatóságát. Az illetékes hatóságnak nyilvántartásba kell vennie az
alapkezelőt, ha valamennyi szükséges információ benyújtásra került, és megfelelő
intézkedések biztosítják az e rendelet követelményeinek való megfelelést. A
nyilvántartás az Európai Unió egész területén érvényes. 
(22)          
Az e rendeletben megállapított egységes
kritériumoknak való megfelelés hatékony felügyeletének biztosítása érdekében a
rendeletben meg kell állapítani annak szabályait, hogy mely körülmények
fennállása esetén kell frissíteni a székhely szerinti tagállam illetékes
hatóságához benyújtott adatokat. 
(23)          
Az e rendeletben foglalt követelmények hatékony
felügyelete érdekében rendelkezni kell az illetékes felügyeleti hatóságok
közötti, határokon átívelő értesítési eljárásról, amelyet az európai szociális
vállalkozási alapkezelőnek a székhelye szerinti tagállamban történő
nyilvántartásba vétele indít el. 
(24)          
Annak érdekében, hogy az európai szociális
vállalkozási alapok forgalmazásának feltételei az Európai Unió egész területén
átláthatók legyenek, az Európai Értékpapír-piaci Hatóság (EÉPH) számára elő
kell írni egy olyan központi adatbázis működtetését, amely tartalmazza az e
rendeletnek megfelelően nyilvántartásba vett valamennyi európai szociális
vállalkozási alapot. 
(25)          
A megállapított egységes kritériumok hatékony
felügyeletének biztosítása végett a rendeletnek tartalmaznia kell azoknak a
felügyeleti jogköröknek a felsorolását, amelyekkel az illetékes hatóságoknak
rendelkezniük kell. 
(26)          
A megfelelő végrehajtás érdekében a rendeletben szankciókat
kell előírni arra az esetre, ha megsértik a rendelet fő előírásait, azaz a
portfólió összetételére, az elfogadható befektetők személyazonosságát érintő
biztosítékokra, valamint az „európai szociális vállalkozási alap” megnevezésnek
a nyilvántartásba vett alapkezelők általi kizárólagos használatára vonatkozó
szabályokat. El kell rendelni, hogy e legfontosabb előírások megsértése a
megnevezés használatának megtiltását, és az alapkezelőnek a nyilvántartásból
való törlését vonja maga után.
(27)          
A székhely szerinti és a fogadó tagállamnak,
valamint az EÉPH-nak információcserét kell folytatnia a felügyeleti
információkra vonatkozóan. 
(28)          
Az e rendeletben szabályozott egységes
kritériumoknak való megfelelés felügyeletével megbízott szervek közötti
hatékony szabályozói együttműködés megköveteli, hogy valamennyi érintett
nemzeti hatóságra és az Európai Értékpapír-piaci Hatóságra (EÉPH) magas szintű
szakmai titoktartási kötelezettség legyen érvényben. 
(29)          
A pénzügyi szolgáltatások terén alkalmazott
technikai standardoknak Európai Unió-szerte következetes harmonizációt és magas
szintű felügyeletet kell biztosítaniuk. Hatékony és helyénvaló megoldás lenne
az EÉPH-t mint magas szintű szakértelemmel rendelkező szervet megbízni olyan –
a Bizottsághoz benyújtandó – végrehajtás-technikai standard-tervezetek
kidolgozásával, amelyek nem igényelnek szakpolitikai döntéseket. 
(30)          
A Bizottságot fel kell hatalmazni arra, hogy az
Európai Unió működéséről szóló szerződés 291. cikke szerinti végrehajtási
aktusok révén, valamint az európai felügyeleti hatóság (Európai
Értékpapír-piaci Hatóság) létrehozásáról, a 716/2009/EK határozat módosításáról
és a 2009/77/EK bizottsági határozat hatályon kívül helyezéséről szóló, 2010.
november 24-i 1095/2010/EU európai parlamenti és tanácsi rendelet[11] 15. cikkével összhangban
végrehajtás-technikai standardokat fogadjon el. Az EÉPH-t meg kell bízni a 16.
cikk szerinti bejelentési eljárás formájára és módszerére vonatkozó
végrehajtás-technikai standard-tervezetek kidolgozásával.
(31)          
Az e rendeletben meghatározott követelmények
pontosítása érdekében az Európai Unió működéséről szóló szerződés 290. cikke
szerinti, jogi aktusok elfogadására irányuló hatáskört kell a Bizottságra
ruházni az e rendeletben említett küszöbérték számítása és ellenőrzése céljára
alkalmazandó módszerek meghatározása, a minősített portfólióvállalkozások
kiválasztása, az európai szociális vállalkozási alapkezelők által kerülendő
összeférhetetlenségi helyzetek fajtáinak és az ezzel összefüggésben szükséges
lépések meghatározása, a minősített portfólióvállalkozások által elérendő
pozitív társadalmi hatások mérésére szolgáló eljárások, valamint az
átláthatósági követelmények meghatározása tekintetében. Különösen fontos, hogy
a Bizottság előkészítő munkája során megfelelő konzultációkat folytasson,
szakértői szinten is. A munka során tekintetbe kell venni az önszabályozási
kezdeményezéseket és a magatartási szabályokat is. 
(32)          
A Bizottságnak a felhatalmazáson alapuló jogi
aktusok előkészítése és kidolgozása során biztosítania kell, hogy a megfelelő
dokumentumokat egyidejűleg, kellő időben és megfelelő módon eljuttassák az
Európai Parlamenthez és a Tanácshoz. 
(33)          
E rendeletet a hatályba lépésének napját követően
legkésőbb négy éven belül – a szociális vállalkozási alapok piacán bekövetkező
változások figyelembe vétele céljából – felül kell vizsgálni. A felülvizsgálat
eredménye alapján a Bizottság jelentést nyújt be – szükség esetén a megfelelő
módosítási javaslatok kíséretében – az Európai Parlamentnek és a Tanácsnak. 
(34)          
Ez a rendelet tiszteletben tartja az alapvető
jogokat és betartja különösen az Európai Unió Alapjogi Chartájában elismert
elveket, beleértve a magán- és a családi élet tiszteletben tartásához való
jogot és a vállalkozás szabadságát.
(35)          
A személyes adatok feldolgozása vonatkozásában az
egyének védelméről és az ilyen adatok szabad áramlásáról szóló, 1995. október
24-i 95/46/EK európai parlamenti és tanácsi irányelv[12] az irányadó a személyes
adatoknak az e rendelettel összefüggésben a tagállamokban végzett, a tagállamok
illetékes hatóságai, különösen a tagállamokban kijelölt független közjogi
hatóságok felügyelete alatt történő feldolgozására vonatkozóan. A személyes
adatok közösségi intézmények és szervek által történő feldolgozása tekintetében
az egyének védelméről, valamint az ilyen adatok szabad áramlásáról szóló, 2000.
december 18-i 45/2001/EK európai parlamenti és tanácsi rendelet[13] az irányadó a személyes
adatoknak az e rendelet keretében az EÉPH által és az európai adatvédelmi biztos
felügyelete alatt végzett feldolgozására vonatkozóan.
(36)          
E rendelet célkitűzése – nevezetesen az európai
szociális vállalkozási alapok belső piacának létrehozása az európai szociális
vállalkozási alapok Unióban történő forgalmazását lehetővé tevő európai
szociális vállalkozási alapkezelők nyilvántartásba vételi keretrendszerének
kialakításával – csak uniós szinten valósítható meg. Az Unió az Európai Unióról
szóló szerződés 5. cikkében foglalt szubszidiaritás elvének megfelelően
intézkedéseket hozhat. Összhangban az említett cikkben meghatározott
arányossági elvvel, a rendelet nem lépi túl a cél eléréséhez szükséges
mértéket.
ELFOGADTA EZT A RENDELETET:
I. FEJEZET
TÁRGY, HATÁLY ÉS FOGALOMMEGHATÁROZÁSOK
1. cikk
Ez a rendelet egységes követelményeket határoz
meg azokra a kollektív befektetési vállalkozásokra vonatkozóan, amelyek
használni kívánják az „európai szociális vállalkozási alap” megnevezést,
valamint meghatározza az ilyen elnevezés alatt működő kollektív befektetési
vállalkozásoknak az Unióban folytatott forgalmazási tevékenységére vonatkozó
feltételeket, így hozzájárul a belső piac zavartalan működéséhez. 
A rendelet ezenkívül egységes szabályokat
állapít meg az európai szociális vállalkozási alapkezelők általi, az elfogadható
befektetők számára Unió-szerte történő forgalmazásra, az európai szociális
vállalkozási alapok portfólió-összetételére, az európai szociális vállalkozási
alapok által alkalmazható befektetési eszközökre és technikákra, valamint az
Unió-szerte európai szociális vállalkozási alapokat forgalmazó európai
szociális vállalkozási alapkezelők szervezeti felépítésére, üzletvitelére és
átláthatóságára vonatkozóan. 
2. cikk
(1)                   
Ez a rendelet a 3. cikk (1) bekezdésének b) pontja
szerinti kollektív befektetési vállalkozások olyan alapkezelőire alkalmazandó,
akiknek székhelye az Európai Unióban található, és a 2011/61/EK irányelv 3.
cikke (3) bekezdésének a) pontjával összhangban a székhelyük szerinti tagállam
illetékes hatóságainál bejegyzéskötelesek, feltéve, hogy olyan szociális
vállalkozási alap portfóliókat kezelnek, amelyek összesített eszközértéke nem
haladja meg az 500 millió EUR küszöbértéket, vagy– azokban a tagállamokban,
ahol nem az euro a hivatalos pénznem – e küszöbértéknek ezen rendelet hatályba
lépése napján nemzeti valutában kifejezett egyenértékét.
(2)                   
Az (1) bekezdésben említett küszöbérték
számításakor a kollektív befektetési vállalkozások nem európai szociális vállalkozási
alapokat kezelő alapkezelőinek nem kell figyelembe venniük az ezekben az egyéb
alapokban kezelt eszközöket.
(3)                   
A Bizottság jogosult a 24. cikknek megfelelően az e
cikk (1) bekezdésében említett küszöbérték számítási módját meghatározó és a
küszöbértéknek való megfelelés folyamatos ellenőrzésére vonatkozó,
felhatalmazáson alapuló jogi aktusokat elfogadni. 
3. cikk
(1)                   
E rendelet alkalmazásában a következő
fogalommeghatározások alkalmazandók:
a)      „európai szociális vállalkozási alap”:
olyan kollektív befektetési vállalkozás, amely összesített
tőke-hozzájárulásainak és le nem hívott tőkéjének legalább 70%-át minősített
befektetésekbe helyezi ki;
b)      „kollektív befektetési vállalkozás”:
olyan vállalkozás, amely több befektetőtől gyűjt tőkét azzal a céllal, hogy azt
meghatározott befektetési politikának megfelelően ezen befektetők hasznára
befektesse, és a 2009/65/EK irányelv 5. cikke alapján nem engedélyköteles;
c)      „minősített befektetés”: a következő
eszközök bármelyike: 
i.        olyan sajáttőke-eszköz, amelyet: 
–              
minősített portfólióvállalkozás bocsátott ki, és az
európai szociális vállalkozási alap közvetlenül a minősített
portfólióvállalkozástól szerzi meg, vagy
–              
minősített portfólióvállalkozás bocsátott ki a
minősített portfólióvállalkozás által kibocsátott, tulajdonviszonyt
megtestesítő értékpapírért cserébe; vagy
–              
olyan vállalkozás bocsátott ki, amelynek a
minősített portfólióvállalkozás többségi tulajdonú leányvállalata, és amelyet
az európai szociális vállalkozási alap a minősített portfólióvállalkozás által
kibocsátott, sajáttőke-eszközért cserébe szerzett meg;
ii.       minősített portfólióvállalkozás által
kibocsátott, értékpapírosított és nem értékpapírosított, hitelviszonyt
megtestesítő eszközök;
iii.      egy vagy több más európai szociális
vállalkozási alap befektetési jegyei vagy részvényei;
iv.      az európai szociális vállalkozási alap
által minősített portfólióvállalkozásoknak nyújtott közép- és hosszú távú
hitelek;
v.       bármely más részesedés minősített
portfólióvállalkozásban. 
d)      „minősített portfólióvállalkozás” olyan
vállalkozás, amelyet az európai szociális vállalkozási alap által eszközölt
befektetés idején nem jegyeztek a 2004/39/EK irányelv 4. cikke (1) bekezdésének
14) pontja szerinti szabályozott piacon, továbbá az éves árbevétele nem haladja
meg az 50 millió EUR-t, vagy az éves mérlegfőösszege nem haladja meg a 43
millió EUR-t, és:
i.        létesítő okirata, alapszabálya vagy
más, a társaság alapításakor készült okirata szerint elsődleges célként
mérhető, pozitív társadalmi hatásokat kíván elérni, amennyiben: 
–              
a vállalkozás szolgáltatásokat vagy árukat kínál
kiszolgáltatott vagy marginalizálódott embereknek; vagy
–              
a vállalkozás árutermelési vagy
szolgáltatásnyújtási módja a társadalmi célkitűzését szolgálja; 
ii.       nyereségét nem osztja fel, hanem
elsődleges célkitűzésének elérésére fordítja, és előre meghatározott
eljárásokkal és szabályokkal rendelkezik a nyereség részvényesek és
tulajdonosok közötti felosztási körülményeire vonatkozóan;
iii.      elszámoltatható és átlátható irányítás
alatt áll, különösen a munkavállalók, az ügyfelek és az üzleti tevékenységében
érintett felek bevonása révén.
e)      „sajáttőke”: tulajdonosi részesedés egy
vállalkozásban, megjelenési formáját tekintve részvény vagy a minősített
portfólióvállalkozás tőkéjében való, a befektetők számára kibocsátott
részesedés más formája;
f)       „forgalmazás”: valamely európai
szociális vállalkozási alapkezelő kezdeményezésére vagy annak nevében az általa
kezelt európai szociális vállalkozási alap befektetési jegyeire vagy
részvényeire vonatkozó közvetlen vagy közvetett ajánlattétel az Unióban
lakóhellyel vagy létesítő okirat szerinti székhellyel rendelkező befektetők
számára, vagy az említett befektetési jegyek, illetve részvények ilyen
befektetők részére történő kibocsátása;
g)      „lehívható tőke”: olyan kötelezettségvállalás,
amelynek alapján az érintett személy köteles részesedést szerezni az európai
szociális vállalkozási alapban vagy annak részére tőkehozzájárulást
teljesíteni;
h)      „európai szociális vállalkozási
alapkezelő”: olyan jogi személy, amelynek alaptevékenysége legalább egy európai
szociális vállalkozási alap kezelése;
i)       „székhely szerinti tagállam”: az a
tagállam, amelyben az európai szociális vállalkozási alap kezelőjének alapítási
helye vagy létesítő okirat szerinti székhelye van;
j)       „fogadó tagállam”: az – a székhely
szerint tagállamtól eltérő – tagállam, amelyben az európai szociális vállalkozási
alap kezelője e rendelettel összhangban európai szociális vállalkozási alapokat
forgalmaz.
k)      „illetékes hatóság”: az a nemzeti
hatóság, amelyet a székhely szerinti tagállam törvényben vagy rendeletben
kijelöl arra a feladatra, hogy a 2. cikk (1) bekezdésében említett kollektív
befektetési vállalkozások alapkezelőinek nyilvántartását vezesse.
(2)                   
A Bizottság jogosult a 24. cikknek megfelelően az e
cikk 1. bekezdése d) pontjának i. alpontjában említett társadalmi célkitűzést
szolgáló áru- és szolgáltatástípusokat, illetve árutermelési és
szolgáltatásnyújtási módokat meghatározó, felhatalmazáson alapuló jogi
aktusokat elfogadni, figyelembe véve a minősített portfólióvállalkozások
különböző típusait és a nyereség tulajdonosok és befektetők közötti esetleges
felosztásának körülményeit. 
II. FEJEZET
AZ „EURÓPAI SZOCIÁLIS VÁLLALKOZÁSI ALAP” MEGNEVEZÉS HASZNÁLATÁNAK FELTÉTELEI
4. cikk
Azok az európai szociális vállalkozási
alapkezelők, amelyek megfelelnek az e fejezetben meghatározott
követelményeknek, jogosultak az „európai szociális vállalkozási alap”
megnevezés használatára az európai szociális vállalkozási alapok Európai
Unióban történő forgalmazásakor.
5. cikk
(1)                   
Az európai szociális vállalkozási alapkezelő
biztosítja azt, hogy a minősített befektetésektől eltérő eszközökbe történő
befektetés esetén az alap összesített tőke-hozzájárulásainak és le nem hívott
tőkéjének legfeljebb 30%-át fektetik a minősített befektetésektől eltérő
eszközökbe. A rövid távú pénzeszközöket és pénzeszköz-egyenértékeseket nem kell
figyelembe venni e határérték számításánál.
(2)                   
Az európai szociális vállalkozási alapkezelő az
európai szociális vállalkozási alap szintjén nem vesz fel kölcsönt, nem bocsát
ki hitelviszonyt megtestesítő értékpapírt, nem vállal garanciát, és nem
alkalmaz olyan módszert, amely akár pénz- vagy értékpapírkölcsönök, akár
származékos pozíciók felvétele útján vagy bármely más módon növelné az alap
kockázatát.
(3)                   
A (2) bekezdésben megállapított tilalom nem
vonatkozik a 120 naptári napot meg nem haladó, nem meghosszabbítható határidejű,
a lehívható tőkének a befektetőktől történt lehívása és annak beérkezése
közötti likviditásfenntartás érdekében történő kölcsönfelvételre. 
6. cikk
Az európai szociális vállalkozási alapkezelők
az általuk kezelt európai szociális vállalkozási alapok befektetési jegyeit és
részvényeit kizárólag olyan befektetők részére forgalmazzák, amelyek a
2004/39/EK irányelv II. mellékletének I. szakasza szerinti szakmai ügyfeleknek
minősülnek, vagy amelyek a 2004/39/EK irányelv II. mellékletének II. szakaszával
összhangban, kérésre, szakmai ügyfélként kezelhetők, vagy egyéb befektetők
részére, amennyiben:
a)      az egyéb befektetők legalább 100 000
EUR befektetésére vállalnak kötelezettséget;
b)      az egyéb befektetők írásban, a
befektetési kötelezettségvállalásról megkötött szerződéstől független
dokumentumban kijelentik, hogy tudatában vannak a tervezett
kötelezettségvállalással járó kockázatnak;
c)      az európai szociális vállalkozási alap
kezelője értékeli a befektető szakértelmét, tapasztalatát és ismereteit annak
feltételezése nélkül, hogy a befektető rendelkezik a 2004/39/EK irányelv II.
mellékletének I. szakaszában felsorolt ügyfelek piaci ismereteivel és
tapasztalatával;
d)      az európai szociális vállalkozási alap
kezelője a tervezett kötelezettségvállalás tekintetében a szükséges mértékben
meg van győződve arról, hogy a befektető képes saját befektetési döntéseit
meghozni és megérteni a fennálló kockázatokat, valamint arról, hogy az ilyen
jellegű kötelezettségvállalás megfelelő az adott befektető számára;
e)      az európai szociális vállalkozási
alapkezelő írásban megerősíti, hogy a c) pontban említett értékelést elvégezte
és a d) pontban említett következtetést levonta.
7. cikk
Az európai szociális vállalkozási alapkezelő
az általa kezelt európai szociális vállalkozási alappal kapcsolatban:
a)      kellő szaktudással, gondossággal és
figyelemmel jár el tevékenységeinek gyakorlása során;
b)      megfelelő szabályozási elveket és
eljárásokat alkalmaz a befektetők és a minősített portfólióvállalkozások
érdekeit érintő, várhatóan felmerülő jogellenes gyakorlatok megakadályozására;
c)      üzleti tevékenységét úgy végzi, hogy
azzal a lehető legnagyobb mértékben szolgálja az általa kezelt európai
szociális vállalkozási alapok és azok befektetőinek érdekeit, valamint a piac
integritását;
d)      a minősített portfólióvállalkozásokba
történő befektetések kiválasztása és folyamatos ellenőrzése során nagyfokú
gondossággal jár el;
e)      megfelelő szaktudással és ismeretekkel
rendelkezik arról a minősített portfólióvállalkozásról, amelybe befektet.
8. cikk
(1)                   
Az európai szociális vállalkozási alapkezelő
köteles felismerni és megakadályozni az összeférhetetlenségi helyzeteket,
illetve amennyiben az összeférhetetlenség nem kerülhető el, úgy köteles azt
kezelni és nyomon követni, valamint a (4) bekezdésnek megfelelően
nyilvánosságra hozni annak megakadályozása céljából, hogy az
összeférhetetlenségi helyzet hátrányosan befolyásolja az európai szociális
vállalkozási alapok és az azokba befektetők érdekeit, továbbá annak biztosítása
érdekében, hogy az általa menedzselt európai szociális vállalkozási alapokat
méltányosan kezeljék;
(2)                   
Az európai szociális vállalkozási alapkezelő
különösen az alábbiak között esetleg felmerülő összeférhetetlenségi helyzeteket
veszi figyelembe:
a)      európai szociális vállalkozási
alapkezelők, az európai szociális vállalkozási alapkezelők üzleti tevékenységét
ténylegesen végző személyek, az európai szociális vállalkozási alapkezelő
felett közvetlenül vagy közvetetten ellenőrzést gyakorló vagy általa
közvetlenül vagy közvetetten ellenőrzött alkalmazott vagy bármely személy,
valamint az európai szociális vállalkozási alapkezelő által kezelt európai
szociális vállalkozási alap vagy azok befektetői;
b)      az európai szociális vállalkozási alap
vagy az abba befektetők, valamint valamely egyéb, ugyanazon európai szociális
vállalkozási alapkezelő által kezelt európai szociális vállalkozási alap, vagy
az abba befektetők.
(3)                   
Az európai szociális vállalkozási alapkezelők
hatékony szervezeti és adminisztratív megoldásokkal biztosítják, hogy
megfeleljenek az (1) és (2) bekezdésben meghatározott követelményeknek.
(4)                   
Az összeférhetetlenségi helyzetet azokban az
esetekben kell az (1) bekezdés szerint nyilvánosságra hozni, amikor az európai
szociális vállalkozási alapkezelő által az összeférhetetlenség felismerésére,
megelőzésére, kezelésére és nyomon követésére alkalmazott szervezeti megoldások
nem elegendőek ahhoz, hogy kellő megbízhatósággal garantálják a befektetők
érdeksérelme kockázatának elkerülését. Az európai szociális vállalkozási alap
kezelőjének – mielőtt a befektetők nevében üzleti tevékenységet végezne –
világosan fel kell tárnia a befektetők előtt az összeférhetetlenség általános
jellemzőit vagy forrását.
(5)                   
A Bizottság a 24. cikkben foglaltakkal összhangban
jogosult az alábbiakat meghatározó, felhatalmazáson alapuló jogi aktusok
elfogadására:
a)      az e cikk (2) bekezdésében említett
összeférhetetlenség típusai;
b)      az európai szociális vállalkozási
alapkezelőktől elvárható, az összeférhetetlenség felismerésére, megelőzésére,
kezelésére, nyomon követésére és nyilvánosságra hozatalára irányuló struktúrák,
szervezeti és adminisztratív eljárások tekintetében megteendő lépések.
9. cikk
(1)                   
Az európai szociális vállalkozási alapkezelők az
általuk kezelt valamennyi európai szociális vállalkozási alap vonatkozásában
kötelesek megfelelő eljárásokkal mérni és nyomon követni, hogy az európai
szociális vállalkozási alap befektetései által érintett minősített
portfólióvállalkozások milyen mértékben érik el az általuk célul kitűzött
pozitív társadalmi hatást.
(2)                   
A Bizottság jogosult a 24. cikknek megfelelően az e
cikk 1. bekezdésében említett eljárásokat meghatározó, a különböző minősített
portfólióvállalkozásokra vonatkozó, felhatalmazáson alapuló jogi aktusokat
elfogadni. 
10. cikk
Az európai szociális vállalkozási
alapkezelőknek mindenkor rendelkezniük kell elegendő saját forrással, valamint
az európai szociális vállalkozási alapok megfelelő kezeléséhez szükséges,
megfelelő és kielégítő emberi és technikai erőforrással.
11. cikk
Az eszközök értékelésére vonatkozó szabályokat
az európai szociális vállalkozási alap kötelező dokumentumaiban kell
meghatározni. 
12. cikk
(1)                   
Az európai szociális vállalkozási alap kezelője az
általa kezelt valamennyi európai szociális vállalkozási alapról éves beszámolót
nyújt be a székhely szerinti tagállam illetékes hatóságához a pénzügyi év
végétől számított 6 hónapon belül. Az éves beszámoló ismerteti az alap
portfóliójának összetételét, és az alapnak az eltelt évben folytatott
tevékenységét. A beszámoló tartalmazza az európai szociális vállalkozási alap
auditált pénzügyi elszámolásait. A beszámolót a mindenkori beszámolási
standardoknak, valamint az európai szociális vállalkozási alapkezelő és a
befektetők közötti megállapodásoknak megfelelően kell elkészíteni. Az európai
szociális vállalkozási alapkezelő köteles a beszámolót a befektetők kérésére
azok rendelkezésére bocsátani. Az európai szociális vállalkozási alapkezelők és
a befektetők a nyilvánosságra hozatallal kapcsolatban egyéb megállapodásokat is
köthetnek egymással. 
(2)                   
Az éves beszámoló legalább a következőket
tartalmazza:
a)      a befektetési politika révén elért
általános társadalmi eredmények megfelelő részletezése, és az ezen eredmények
mérésére alkalmazott módszer;
b)      a minősített portfólióvállalkozásokat
érintő elidegenítésekről szóló nyilatkozat;
c)      annak ismertetése, hogy az európai
szociális vállalkozási alap egyéb, nem minősített portfólióvállalkozásokba
irányuló befektetési eszközeit érintő elidegenítésekre a 13. cikk (1)
bekezdésének e) pontjában leírt feltételek szerint került-e sor;
d)      az európai szociális vállalkozási
alapkezelő által a minősített portfólióvállalkozások kapcsán vállalt
tevékenységek összefoglalása a 13. cikk (1) bekezdésének k) pontja szerint.
(3)                   
Amennyiben az európai szociális vállalkozási
alapkezelőnek a 2004/109/EK európai parlamenti és tanácsi irányelv 4. cikkével[14] összhangban az európai
szociális vállalkozási alapról éves pénzügyi beszámolót kell közzétennie, úgy
az e cikk (1) és (2) bekezdésében említett információk külön vagy az éves
pénzügyi beszámoló kiegészítéseként is rendelkezésre bocsáthatók. 
13. cikk
(1)                   
Az európai szociális vállalkozási alapkezelő a
befektetőket a befektetési döntéseik meghozatala előtt legalább az alábbiakról
tájékoztatja: 
a)      az európai szociális vállalkozási
alapkezelő, valamint a vele európai szociális vállalkozási alapok kezelésével
kapcsolatban szerződésben álló bármely egyéb szolgáltató kiléte, valamint e
szereplők feladatai;
b)      az európai szociális vállalkozási alap
befektetési stratégiája és céljai, beleértve a minősített
portfólióvállalkozások típusai és a meghatározásukra szolgáló folyamatok és
kritériumok ismertetését, valamint az alap által alkalmazható befektetési
technikák és az érvényes befektetési korlátozások leírását;
c)      az európai szociális vállalkozási alap
befektetési politikája révén formálódó pozitív társadalmi hatás, szükség
szerint ideértve az ilyen eredményekkel kapcsolatos ésszerű előrejelzéseket és
a múltbeli teljesítményre vonatkozó információkat;
d)      a társadalmi hatások mérésére
alkalmazandó módszertan;
e)      a minősített portfólióvállalkozásoktól
eltérő eszközök – kivéve a készpénzben vagy pénzeszköz-egyenértékesben fennálló
eszközöket – és a kiválasztásukra szolgáló folyamatok, illetve kritériumok;
f)       az európai szociális vállalkozási alap
kockázati profilja, és minden olyan kockázat, amely azokhoz az eszközökhöz
kapcsolódik, amelyekbe az alap befektethet, vagy azokhoz a technikákhoz
köthető, amelyeket az alap alkalmazhat;
g)      az európai szociális vállalkozási alap
értékelési eljárása és az eszközértékelés árazási módszere, beleértve a minősített
portfólióvállalkozások értékelésére szolgáló módszereket;
h)      a befektetőkre közvetlenül vagy
közvetetten terhelendő minden díj, illeték és költség, valamint ezek
legmagasabb összegének meghatározása;
i)       annak ismertetése, hogy milyen módon
történik az európai szociális vállalkozási alapkezelő díjazásának kiszámítása;
j)       amennyiben rendelkezésre áll, az európai
szociális vállalkozási alap korábbi pénzügyi teljesítménye;
k)      az európai szociális vállalkozási
alapkezelő által önállóan vagy külső feleken keresztül nyújtott olyan üzleti
támogatási szolgáltatások és más támogatási tevékenységek, amelyek célja azon
minősített portfólióvállalkozások fejlődésének, növekedésének vagy egyéb más
vonatkozásban folyamatos működésének elősegítése, amelyekbe az európai
szociális vállalkozási alap befektet, illetve, ha nem nyújt ilyen
szolgáltatásokat vagy nem végez ilyen tevékenységeket, akkor ennek indoklása;
l)       azon eljárások, amelyekkel az európai
szociális vállalkozási alap megváltoztathatja befektetési stratégiáját,
befektetési politikáját, vagy mindkettőt.
(2)                   
Az (1) bekezdésben említett valamennyi
információnak a szükséges mértékűnek, világosnak és egyértelműnek kell lennie.
Az információkat naprakészen kell tartani és rendszeresen felül kell vizsgálni.
(3)                   
Amennyiben az európai szociális vállalkozási
alapnak a 2003/71/EK európai parlamenti és tanácsi irányelvvel[15] vagy a nemzeti joggal
összhangban az európai szociális vállalkozási alapról tájékoztatót kell
közzétennie, úgy az e cikk (1) bekezdésében említett információk külön vagy a
tájékoztató részeként is rendelkezésre bocsáthatók. 
(4)                   
A Bizottság a 24. cikkben foglaltakkal összhangban
jogosult az alábbiakat meghatározó, felhatalmazáson alapuló jogi aktusok
elfogadására:
a)      az e cikk (1) bekezdésének b)–e) és k)
pontjában említett információk tartalma;
b)      az e cikk (1) bekezdésének b)–e) és k)
pontjában említett információk egységes bemutatási módja a lehető legnagyobb
fokú összehasonlíthatóság biztosítása érdekében.
III. FEJEZET
FELÜGYELET ÉS IGAZGATÁSI EGYÜTTMŰKÖDÉS
14. cikk
(1)                   
Azok az európai szociális vállalkozási alapkezelők,
amelyek az „európai szociális vállalkozási alap” megnevezéssel kívánják
forgalmazni európai szociális vállalkozási alapjaikat, tájékoztatják e
szándékukról a székhelyük szerinti tagállam illetékes hatóságát, és közlik az
alábbi adatokat: 
a)      az európai szociális vállalkozási alapok
kezelését ténylegesen végző személyek adatai;
b)      azoknak az európai szociális vállalkozási
alapoknak a megnevezése, amelyek befektetési jegyeit vagy részvényeit
forgalmazni kívánják, valamint az alapok befektetési stratégiája;
c)      információk a II. fejezet szerinti
követelményeknek való megfelelés érdekében tett intézkedésekről;
d)      azoknak a tagállamoknak a felsorolása,
amelyekben az európai szociális vállalkozási alapkezelő forgalmazni kívánja az
egyes európai szociális vállalkozási alapokat.
(2)                   
A székhely szerinti tagállam illetékes hatósága
csak akkor veszi nyilvántartásba az európai szociális vállalkozási alapkezelőt,
ha meggyőződött az alábbi feltételek teljesüléséről: 
a)      az (1) bekezdésben előírt adatok
hiánytalanok;
b)      az (1) bekezdés c) pontjával összhangban
bejelentett intézkedésekkel biztosítható a II. fejezet követelményeinek való
megfelelés. 
(3)                   
A nyilvántartásba vétel az Unió egész területén
érvényes, és jogosulttá teszi az európai szociális vállalkozási alapkezelőt
arra, hogy Európai Unió egészében „európai szociális vállalkozási alap”
megnevezésű európai szociális vállalkozási alapokat forgalmazzon.
15. cikk
Az európai szociális vállalkozási alapkezelő frissíti
a székhelye szerinti tagállam illetékes hatóságához benyújtott adatokat,
amennyiben:
a)      új európai szociális vállalkozási alapot
kíván forgalmazni; 
b)      már létező európai szociális vállalkozási
alapot kíván forgalmazni a 14. cikk (1) bekezdésének d) pontjában említett
felsorolásban nem szereplő tagállamban.
16. cikk
(1)                   
A székhely szerinti tagállam illetékes hatósága a
európai szociális vállalkozási alapkezelő nyilvántartásba vétele után a
nyilvántartás megtörténtéről haladéktalanul értesíti az e rendelet14. cikk (1) bekezdésének
d) pontja szerinti tagállamokat és az EÉPH-t.
(2)                   
Az e rendelet 14. cikk (1) bekezdésének d) pontja
szerinti fogadó tagállamok a 14. cikk szerint nyilvántartásba vett európai
szociális vállalkozási alapkezelővel szemben nem írhatnak elő semmiféle követelményt
vagy adminisztratív eljárást az európai szociális vállalkozási alapok
forgalmazásával kapcsolatban, továbbá nem köthetik a forgalmazást előzetes
jóváhagyáshoz.
(3)                   
E cikk egységes alkalmazásának biztosítása
érdekében az EÉPH az értesítés formáját meghatározó végrehajtás-technikai
standard-tervezeteket dolgoz ki.
(4)                   
Az EÉPH az említett végrehajtás-technikai
standard-tervezeteket [dátum beszúrása]-ig benyújtja a Bizottsághoz.
(5)                   
A Bizottság felhatalmazást kap a (3) bekezdésben
említett végrehajtás-technikai standardoknak az 1095/2010/EU rendelet 15.
cikkében meghatározott eljárással összhangban történő elfogadására.[16]
17. cikk
Az EÉPH az interneten keresztül nyilvánosan
hozzáférhető központi adatbázist tart fenn, amely tartalmazza az Unióban az e
rendelettel összhangban nyilvántartásba vett valamennyi európai szociális
vállalkozási alapkezelőt.
18. cikk
A székhely szerinti tagállam illetékes
hatósága felügyeli az e rendeletben meghatározott követelményeknek való
megfelelést. 
19. cikk
Az illetékes hatóságok – a nemzeti joggal
összhangban – rendelkeznek a feladataik ellátásához szükséges valamennyi
felügyeleti és vizsgálati hatáskörrel. Az illetékes hatóságok különösen az
alábbi hatáskörökkel rendelkeznek: 
a)      betekintési joguk van minden
dokumentumba, függetlenül azok formájától, azokról másolatot kérhetnek vagy
készíthetnek;
b)      haladéktalan adatközlésre szólíthatják
fel az európai szociális vállalkozási alapkezelőt;
c)      bárkitől tájékoztatást kérhetnek az
európai szociális vállalkozási alap kezelőjének vagy az európai szociális
vállalkozási alapnak a tevékenységéről;
d)      helyszíni ellenőrzést végezhetnek
előzetes bejelentéssel vagy előzetes bejelentés nélkül;
e)      megfelelő intézkedéseket hozhatnak annak
biztosítására, hogy az európai szociális vállalkozási alapkezelő folyamatosan
megfeleljen az e rendeletben előírt követelményeknek;
f)       felszólíthatják az európai szociális
vállalkozási alap kezelőjét az e rendelet előírásainak betartására, és arra,
hogy tartózkodjon minden olyan magatartás megismétlésétől, amely e rendelet
előírásainak megszegését jelentheti. 
20. cikk
(1)                   
A tagállamok megállapítják az e rendelet
előírásainak megsértése esetén alkalmazandó adminisztratív intézkedésekre és
szankciókra vonatkozó szabályokat, és meghoznak minden szükséges rendelkezést
azok végrehajtása érdekében. Az intézkedések és szankciók hatékonyak, arányosak
és visszatartó jellegűek. 
(2)                   
[e rendelet hatályba lépését követő 24 hónappal] a
tagállamok értesítik a Bizottságot és az EÉPH-t az (1) bekezdésben említett
szabályokról. A tagállamok az említett szabályok későbbi módosításairól
haladéktalanul értesítik a Bizottságot és az EÉPH-t.
21. cikk
(1)                   
A székhely szerinti tagállam illetékes hatósága
meghozza a (2) bekezdésben említett megfelelő intézkedéseket, amennyiben az
európai szociális vállalkozási alapkezelő: 
a)      nem tesz eleget a portfólió-összetételre
vonatkozó, az 5. cikkben ismertetett követelményeknek;
b)      az európai szociális vállalkozási alapot
nem a 6. cikk szerinti elfogadható befektetők részére forgalmazza;
c)      anélkül használja az „európai szociális
vállalkozási alap” megnevezést, hogy a székhelye szerinti tagállam illetékes
hatósága a 14. cikkben foglaltak szerint nyilvántartásba vette volna.
(2)                   
Az (1) bekezdésben említett esetekben a székhely
szerinti tagállam illetékes hatósága szükség szerint a következő intézkedéseket
teszi meg: 
a)      megtiltja az „európai szociális
vállalkozási alap” megnevezésnek az európai szociális vállalkozási alapkezelő
egy vagy több európai szociális vállalkozási alapjának forgalmazása során
történő használatát;
b)      törli az európai szociális vállalkozási
alapkezelőt a nyilvántartásból.
(3)                   
A székhely szerinti tagállam illetékes hatósága
tájékoztatja a 14. cikk (1) bekezdésének d) pontja szerinti fogadó tagállamok
illetékes hatóságait az európai szociális vállalkozási alapkezelőnek a
nyilvántartásból történő, az e cikk (2) bekezdésének b) pontja szerinti
törléséről.
(4)                   
Az európai szociális vállalkozási alapoknak az
Európai Unióban „európai szociális vállalkozási alap” megnevezés alatti
forgalmazási joga azonnali hatállyal megszűnik az illetékes hatóság (2)
bekezdés a) vagy b) pontja szerinti döntésének napján.
22. cikk
(1)                   
Az illetékes hatóságok és az EÉPH együttműködik
egymással minden olyan esetben, amikor az az e rendelet szerinti feladataik
elvégzéséhez szükséges. 
(2)                   
Az illetékes hatóságok és az EÉPH kicserélnek
egymással minden olyan információt és dokumentumot, amely az e rendelet
előírásai megszegésének megállapításához és a kötelességszegések orvoslásához
szükséges. 
23. cikk
(1)                   
Minden olyan személyre, aki az illetékes hatóságoknál
vagy az EÉPH-nál dolgozik vagy korábban dolgozott, valamint az illetékes
hatóságok és az EÉPH által megbízott könyvvizsgálókra és szakértőkre egyaránt
vonatkozik a szakmai titoktartás kötelezettsége. Ezek a személyek semmilyen, a
feladataik ellátása során szerzett bizalmas információt nem tárhatnak fel más
személy vagy hatóság számára, kivéve, ha az összefoglaló vagy összesítő
formában történik, úgy, hogy az európai szociális vállalkozási alapkezelőket és
az európai szociális vállalkozási alapokat ne lehessen egyenként azonosítani, a
büntetőjog hatálya alá tartozó esetek és az e rendelettel kapcsolatos eljárások
kivételével.
(2)                   
A tagállamok illetékes hatóságai és az EÉPH
információcserét folytathatnak az e rendelettel vagy egyéb, az európai
szociális vállalkozási alapkezelőkre és az európai szociális vállalkozási
alapokra alkalmazandó uniós joggal összhangban. 
(3)                   
Ha az illetékes hatóságok vagy az EÉPH bizalmas
adatokat kap a (1) bekezdésben foglaltak alapján, akkor ezeket az adatokat
kizárólag a feladataik ellátása során, és csak az igazgatási és bírósági
eljárások céljára használhatják.
IV. FEJEZET
ÁTMENETI ÉS ZÁRÓ RENDELKEZÉSEK
24. cikk
(1)                   
A Bizottság az e cikkben meghatározott feltételek
mellett felhatalmazást kap felhatalmazáson alapuló jogi aktus elfogadására.
(2)                   
A 2. cikk (3) bekezdésében, a 3. cikk (2)
bekezdésében, a 8. cikk (5) bekezdésében, a 9. cikk (2) bekezdésében és a 13.
cikk (4) bekezdésében említett felhatalmazást a Bizottság e rendelet hatályba
lépésének napjától számított négy évre kapja meg. A Bizottság legkésőbb kilenc
hónappal a négy éves időszak vége előtt jelentést készít a felhatalmazásról.
Amennyiben az Európai Parlament vagy a Tanács legkésőbb három hónappal az egyes
időtartamok vége előtt nem ellenzi a meghosszabbítást , akkor a felhatalmazás
hallgatólagosan meghosszabbodik a korábbival megegyező időtartamra.
(3)                   
Az Európai Parlament vagy a Tanács bármikor
visszavonhatja a 2. cikk (3) bekezdésében, a 3. cikk (2) bekezdésében, a 8.
cikk (5) bekezdésében, a 9. cikk (2) bekezdésében és 13. cikk (4) bekezdésében
említett felhatalmazást. A visszavonásról szóló határozat megszünteti az abban
meghatározott felhatalmazást. A határozat az Európai Unió Hivatalos Lapjában
történő kihirdetését követő napon, vagy a határozatban megjelölt későbbi
időpontban lép hatályba. A határozat nem érinti a már hatályban lévő,
felhatalmazáson alapuló jogi aktusok érvényességét.
(4)                   
A Bizottság a felhatalmazáson alapuló jogi
aktusról, annak elfogadását követően, haladéktalanul és egyidejűleg értesíti az
Európai Parlamentet és a Tanácsot.
(5)                   
A felhatalmazáson alapuló jogi aktus csak akkor lép
hatályba, ha az Európai Parlamentnek és a Tanácsnak a jogi aktusról történt
értesítését követő 2 hónapon belül sem az Európai Parlament, sem a Tanács nem
emel ellene kifogást, illetve ha az említett időtartam lejáratát megelőzően
mind az Európai Parlament, mind a Tanács arról tájékoztatta a Bizottságot, hogy
nem fog kifogást emelni. Az Európai Parlament vagy a Tanács kezdeményezésére ez
az időtartam 2 hónappal meghosszabbodik.
25. cikk
(1)                   
A Bizottság e rendeletet legkésőbb annak hatályba
lépése napjától számított négy év elteltével felülvizsgálja. A felülvizsgálat
tartalmazza a rendeletben előírt szabályok működésének és az alkalmazásuk során
szerzett tapasztalatok általános felmérését, többek között a következőket: 
a)      milyen széles körben használták az
európai szociális vállalkozási alapok kezelői az „európai szociális
vállalkozási alap” megnevezést a különböző tagállamokban akár a tagállamon
belül, akár a határokon átívelő módon;
b)      az európai szociális vállalkozási alapok
különféle minősített befektetései, illetve ezek hatása a szociális gazdasági
társaságok fejlődésére az Unióban;
c)      a minősített portfólióvállalkozások
meghatározására szolgáló kritériumok gyakorlati alkalmazása és ennek hatása a
szociális gazdasági társaságok fejlődésére az Unióban;
d)      a rendelet hatálya, beleértve az 500
millió EUR összegű küszöbértéket. 
(2)                   
A Bizottság az EÉPH-val folytatott konzultációt
követően – adott esetben a vonatkozó jogalkotási javaslattal együtt – jelentést
nyújt be az Európai Parlamentnek és a Tanácsnak. 
26. cikk
Ez a rendelet Az Európai Unió Hivatalos
Lapjában való kihirdetését követő huszadik napon lép hatályba. A rendeletet
2013. július 22-től kell alkalmazni, a 2. cikk (3) bekezdése, a 3. cikk (2) bekezdése,
a 8. cikk (5) bekezdése, a 9. cikk (2) bekezdése és a 13. cikk (4) bekezdése
kivételével, amelyek az e rendelet hatálybalépésének dátumával kezdődően
alkalmazandók.
Ez a
rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, … -án/-én.
az Európai Parlament részéről                      a
Tanács részéről
Elnök                                                             Elnök
[1]               Ezekre a jogi szövegben szociális gazdasági társaságként
hivatkozunk a működési forma egyértelműsítése érdekében. Ugyancsak rájuk
vonatkozik a szociális szervezet kifejezés is. Ezek a kifejezések a legtöbb
szövegkörnyezetben azonos jelentésű kifejezésként értelmezendők.
[2]               Lásd:
J.P.Morgan, Impact Investments: An Emerging Asset Class, 2011. 
[3]               A zártkörű kibocsátás olyan tőkeszerzési mód, amelynek
keretében viszonylag kisszámú kiválasztott befektető részére értékesítenek
értékpapírokat. A zártkörű kibocsátásban érdekelt befektetők általában nagy
bankok, viszontbefektetői alapok, biztosítótársaságok és nyugdíjalapok. A
zárkörű kibocsátás az értékpapírok nyíltpiaci értékesítésre való elérhetővé
tételét jelentő nyilvános kibocsátás ellentéte. 
[4]               http://eur-lex.europa.eu/LexUriServ/LexUriServ.do?uri=COM:2011:0206:FIN:HU:PDF2011
[5]               Lásd: http://ec.europa.eu/internal_market/investment/social_investment_funds_en.htm.
[6]               HL C …, …, …. o.
[7]               HL C …, …, …. o.
[8]               HL L 302., 2009. november 17., 32. o.
[9]               HL L 174., 2011. július 1., 1. o.
[10]             HL L 145., 2004. április 30., 1. o.
[11]             HL L 331., 2010.12.15, 84. o.
[12]             HL L 281., 1995. november 23., 31. o.
[13]             HL L 8., 2001.1.12, 1. o.
[14]             HL L 390., 2004.12.31, 38. o.
[15]             HL L 345., 2003.12.31, 64. o.
[16]             HL L 331., 2010. december 15., 84. o.